KOMISSION KERTOMUS EUROOPAN PARLAMENTILLE JA NEUVOSTOLLE Turkin edistymisestä viisumivapautta koskevassa etenemissuunnitelmassa esitettyjen vaatimusten täyttämisessä /* COM/2014/0646 final */





1. JOHDANTO Kun Turkin viranomaiset 21. kesäkuuta 2012 parafoivat EU:n ja Turkin välisen takaisinottosopimuksen, josta oli neuvoteltu Euroopan komission kanssa vuodesta 2005, Euroopan unionin neuvosto antoi päätelmät, joissa se pyysi Euroopan komissiota ”toteuttamaan rinnakkain EU:n ja Turkin välisen takaisinottosopimuksen allekirjoittamisen kanssa viisumivapauteen tähtääviä toimia [...] asteittaisena ja pitkän aikavälin suunnitelmana”. Myös Euroopan parlamentti suositteli tätä lähestymistapaa komissiolle Turkkia koskevasta vuoden 2012 edistymiskertomuksesta 18. huhtikuuta 2013 antamassaan päätöslauselmassa. EU:n ja Turkin välinen takaisinottosopimus allekirjoitettiin 16. joulukuuta 2013. Samalla EU ja Turkki aloittivat viisumivapautta koskevan vuoropuhelun. Vuoropuhelun tavoitteena on edistyä kohti viisumipakon poistamista Turkin kansalaisilta, jotka matkustavat Schengen-alueelle lyhytkestoista vierailua varten. Samalla kun vuoropuhelua käydään, Euroopan komissio tarkastelee Turkin asiaankuuluvaa lainsäädäntöä ja hallintokäytäntöjä. Tämä tarkastelu perustuu komission tiiviissä yhteistyössä EU:n jäsenvaltioiden asiantuntijoiden kanssa laatimaan asiakirjaan ”EU:n ja Turkin välistä viisumivapautta koskeva etenemissuunnitelma”. Siinä vahvistetaan vertailuarvot, joiden perusteella komissio päättää, onko aiheellista ehdottaa neuvostolle ja Euroopan parlamentille Turkin kansalaisia koskevan viisumivelvollisuuden poistamista asetusta (EY) N:o 539/2001 muuttamalla ja missä vaiheessa tämä tehdään. Etenemissuunnitelman vaatimukset on ryhmitelty viiteen osa-alueeseen: asiakirjaturvallisuus, muuttoliikkeen hallinta, yleinen järjestys ja turvallisuus, perusoikeudet ja laittomien muuttajien takaisinotto. Komissio raportoi säännöllisesti neuvostolle ja Euroopan parlamentille Turkin edistymisestä etenemissuunnitelmassa esitettyjen vaatimusten täyttämisessä. Nämä kertomukset toimivat myös opastuksena Turkin viranomaisille niistä osa-alueista, joilla vielä tarvitaan toimenpiteitä. Tätä ensimmäistä kertomusta laatiessaan komissio teki useita vierailuja Turkkiin 16. maaliskuuta ja 20. kesäkuuta 2014 välisenä aikana kerätäkseen tietoja lainsäädännöstä ja menettelyistä etenemissuunnitelman kattamilla aloilla. Komissiota avustivat tässä työssä EU:n edustusto Turkissa ja EU:n jäsenvaltioiden ja tiettyjen EU:n virastojen (Frontex, Europol, EASO) asiantuntijat. Tässä kertomuksessa tarkastellaan tilannetta ja edistymistä kunkin vertailuarvon osalta ja esitetään komission arvio siitä, täyttääkö Turkki etenemissuunnitelmassa määritellyt vaatimukset. Edistymistä arvioidaan kunkin vertailuarvon osalta seuraavasti: ”vaatimus täytetty”; ”lähes täytetty” (vaatimuksen täyttämiseksi kokonaan tarvitaan enää vain vähän työtä); ”täytetty osittain, mutta edistymisnäkymät ovat hyvät” (työtä on vielä paljon, mutta Turkin viranomaisten toteuttamat toimet ja niiden tulokset ovat merkittäviä ja tähänastinen kehitys on ollut rohkaisevaa); ”täytetty vain osittain” (vertailuarvon mukaisten vaatimusten täyttäminen vaatii vielä paljon työtä, eikä tarvittavien toimien toteuttamisessa havaittu erityistä edistymistä); ”vaatimusta ei ole täytetty” (Turkki on kaukana tämän vertailuarvon täyttämisestä). Kaikilla aloilla, joilla vertailuarvon mukaisia vaatimuksia ei komission arvion mukaan ole vielä kokonaan täytetty, kertomuksessa esitetään joitakin ehdotuksia toimenpiteiksi, jotka komission mielestä auttaisivat korjaamaan havaitut puutteet. Lopuksi olisi muistettava, että tässä kertomuksessa keskitytään Turkin edistymiseen viisumivapautta koskevassa etenemissuunnitelmassa vahvistettujen vertailuarvojen täyttämisessä. Näiden vertailuarvojen tarkoituksena oli määrittää edellytykset, joiden puitteissa voitaisiin edetä turvallisesti kohti viisumipakon poistamista. Näin ollen tässä kertomuksessa ei pyritä arvioimaan Turkin yleistä edistymistä EU-jäsenyyteen valmistautumisessa, vaan komissio laatii siitä edelleen vuosittain erillisen edistymiskertomuksen. Viimeisin Turkkia koskeva edistymiskertomus julkaistiin 8. lokakuuta 2014[1]. 2. OSA-ALUE 1: ASIAKIRJOJEN TURVALLISUUS 2.1. Yleisarvio Turkki on pysynyt mukana kansainvälisessä teknisessä ja poliittisessa kehityksessä matkustus- ja henkilöasiakirjojen alalla ja aikoo vielä toteuttaa täydentäviä toimia. Turkki ei vielä täytä kokonaan kaikkia etenemissuunnitelman osa-alueen 1 vaatimuksia, mutta se on jo edennyt pitkälle useimpien vaatimusten käsittelyssä ja sillä on tekniset valmiudet tämän tavoitteen saavuttamiseksi edellyttäen, että asianmukaiset uudistukset ja tekniset järjestelyt toteutetaan hyvissä ajoin. 2.2. Yksityiskohtaiset huomautukset asiakirjojen turvallisuutta koskevan osa-alueen vertailuarvoista Ø Turkin olisi jatkettava ICAO:n standardien mukaisten koneellisesti luettavien biometristen matkustusasiakirjojen myöntämistä ja noudatettava ICAO:n suositeltua käytäntöä, luovuttava vaiheittainen muista kuin ICAO:n vaatimukset täyttävistä passeista ja otettava vaiheittain käyttöön biometrisiä tietoja (valokuva ja sormenjäljet mukaan lukien) sisältävät kansainväliset passit EU:n standardien ja erityisesti neuvoston asetuksen (EY) N:o 2252/2004 mukaisesti. Kansainvälisen siviili-ilmailujärjestön (ICAO) standardien mukaisesti Turkin viranomaiset lopettivat vuonna 2010 muiden kuin ICAO:n vaatimusten mukaisten passien (eli passien, joihin ei sisälly lainkaan biometrisiä tietoja) myöntämisen ja alkoivat myöntää ainoastaan ICAO-standardit täyttäviä passeja (eli passeja, joihin sisältyy erittäin vahvoja turvatekijöitä ja joitain biometrisiä tietoja, Turkin tapauksessa digitaalinen valokuva passinhaltijan kasvoista). Joitakin ICAO:n vaatimuksista poikkeavia Turkin passeja on edelleen käytössä, mutta niiden kaikkien voimassaolo päättyy viimeistään 25. marraskuuta 2015. Turkin viranomaiset eivät ole vielä ryhtyneet ottamaan käyttöön neuvoston asetuksessa (EY) N:o 2252/2004 vahvistettujen standardien mukaisia passeja (eli passeja, joihin sisältyy erittäin vahvoja turvatekijöitä ja useammanlaisia biometrisiä tietoja, kuten sormenjäljet ja digitaalinen valokuva). Komissio suosittelee, että Turkin viranomaiset ryhtyvät järjestelmällisesti myöntämään passinhaltijan sormenjäljet sisältäviä uusia passeja. Tämä olisi teknisesti mahdollista, sillä Turkin viranomaiset keräävät ja tallentavat jo järjestelmällisesti kaikkien passia hakevien kansalaisten sormenjäljet (vaikka niitä ei toistaiseksi sisällytetäkään passin siruun). Komissio katsoo sen vuoksi, että tämä vertailuarvo on täytetty osittain, mutta edistymisnäkymät ovat hyvät. Ø Asianmukaisten hallinnollisten toimenpiteiden toteuttaminen, jotta varmistetaan henkilötietojen sekä jakelu- ja validointiprosessin eheys ja turvallisuus kansainvälisten passien ja muiden lähdeasiakirjojen osalta Turkissa käytössä oleva järjestelmä on ICAO:n standardien mukainen ja vaikuttaa luotettavalta, tehokkaalta ja vakaalta. Komissio katsoo kuitenkin, että tämä vaatimus on vain lähes täytetty, sillä asiantuntijamatkojen aikana havaittiin joitakin puutteita, joihin, vaikka ne ovatkin vähäisiä, on kiinnitettävä huomiota, jottei niistä aiheutuisi ongelmia tulevaisuudessa. Erityisesti olisi pyrittävä parantamaan tapaa, jolla poliisi hävittää vanhentuneet passit, jotta voitaisiin vähentää sellaisten asiakirjasta jäljelle jäävien fyysisten osien määrää, joita voitaisiin petostarkoituksessa käyttää uudelleen väärennettyjen passien valmistamiseen. Lisäksi suositellaan, että Ankarassa sijaitsevan tyhjien passilomakkeiden varaston turvallisuutta parannetaan. Ø Koulutusohjelmien laatiminen ja kaikkiin viisumeja, lähdeasiakirjoja tai passeja käsitteleviin viranomaisiin kohdistuvien korruptionvastaisten eettisten sääntöjen hyväksyminen Turkissa on käytössä asianmukaiset menettelyt ja koulutus- ja valvontajärjestelmät. Komissio katsoo sen vuoksi, että tämä vertailuarvo on täytetty. Ø Kadonneista ja varastetuista passeista ilmoittaminen nopeasti ja järjestelmällisesti Interpolille / LASP-tietokantaan (kadonneet ja varastetut passi) Tämän vaatimuksen täyttämiseen tarvittava järjestelmä vaikuttaa asianmukaiselta. Komissio katsoo sen vuoksi, että tämä vertailuarvo on täytetty. Ø Lähdeasiakirjojen ja henkilötodistusten korkeatasoisen turvallisuuden varmistaminen ja niiden soveltamista ja myöntämistä koskevien tiukkojen menettelyjen määrittäminen Tällä hetkellä käytössä olevat henkilökortit eivät ole erityisen turvallisia asiakirjoja ja niitä on melko helppo väärentää. Ei kuitenkaan ole kovin todennäköistä, että väärennettyjä henkilökortteja käytettäisiin hallinnollisissa menettelyissä, esimerkiksi passin myöntämisen yhteydessä. Tämä johtuu siitä, että Turkissa on vakaa ja luotettava väestörekisterijärjestelmä, jossa kaikki kansalaiset rekisteröidään ja heille annetaan henkilötunnus. Tätä järjestelmää hallinnoi tehokkaasti sisäasiainministeriön väestöasiain osasto. Se ja sen sähköinen tietokanta (MERNIS), jota kaikki toimivaltaiset Turkin viranomaiset voivat käyttää, tarjoavat luotettavan perustan Turkin kansalaisten tunnistamiselle. Nykyisen järjestelmän heikkoutena on se, että henkilökortit ovat voimassa määräämättömän ajan, joten kortin haltijan kuva saattaa vanhentua ajan kuluessa. Luotettavan kuvan puuttuessa saattaa joissakin tapauksissa olla erittäin vaikeaa varmistua siitä, että henkilökortin esittävä henkilö on tosiasiassa sen laillinen haltija. Tämän vuoksi komissio katsoo, että tämä etenemissuunnitelman vaatimus on lähes täytetty. Jotta tämä vaatimus saataisiin kokonaan täytettyä, komissio suosittelee, että Turkin viranomaiset antavat säännöksiä, joilla varmistetaan, että vanhentuneen kuvan sisältävää henkilötodistusta ei enää kelpuuteta. Vastaava tulos voitaisiin saavuttaa myös henkilökorttien voimassaoloaikaa rajoittamalla tai korvaamalla ne korteilla, joihin sisältyy sellaisia kortin haltijan biometrisiä tietoja, joihin ei liity vanhentumisvaaraa. Ø Tietojen vaihtaminen säännöllisesti passien ja viisumilomakkeiden malleista ja väärennetyistä asiakirjoista ja yhteistyön tekeminen EU:n kanssa asiakirjojen turvallisuuden alalla Useat jäsenvaltiot ovat jo ilmoittaneet saavansa Turkin viranomaisilta säännöllisesti passien mallikappaleita. Yksikään jäsenvaltio ei kuitenkaan ole ilmoittanut saaneensa tietoja Turkin viranomaisten havaitsemista väärennetyistä matkustusasiakirjoista. Komissio katsoo sen vuoksi, että tämä vaatimus on täytetty vain osittain. Komissio suosittelee, että Turkin viranomaiset toimittavat kaikille EU:n jäsenvaltioille säännöllisesti ajantasaisia tietoja Turkin myöntämien passien ja viisumilomakkeiden malleista. Lisäksi komissio suosittelee, että Turkin viranomaiset toimittavat kaikille jäsenvaltioille ajantasaisia tietoja Turkin lainvalvontaviranomaisten ja Turkissa toimivien matkanjärjestäjien havaitsemista vääristä matkustusasiakirjoista ja viisumeista. Erityistä huomiota olisi tältä osin kiinnitettävä Istanbulin Atatürk-lentoasemalla tehdyissä tarkastuksissa paljastuneisiin vääriin asiakirjoihin, sillä tästä lentoasemasta on tullut tärkeä lähtö- ja kauttakulkupaikka EU:hun suuntaaville matkustajille. Turkin viranomaisia kannustetaan myös kehittämään keskinäistä avunantoa ja operatiivista yhteistyötä EU:n jäsenvaltioiden ja erityisesti niiden Turkkiin lähettämien poliisiyhteyshenkilöiden kanssa. Näin voidaan parantaa sekä Turkin että EU:n jäsenvaltioiden lainvalvontaviranomaisten valmiuksia havaita väärennetyt matkustusasiakirjat ja viisumit. Ø Henkilötietojen ja henkilötietojen rekisteröintiprosessin eheyden ja turvallisuuden varmistavien toimenpiteiden hyväksyminen ja täytäntöönpano, mukaan lukien asiaankuuluvien tietokantojen integrointi ja yhdistäminen sekä skannattujen tietojen tarkistaminen henkilötietoja sisältävästä tietokannasta kiinnittäen erityistä huomiota yksilöiden perushenkilötietojen muutoksiin Tämän vaatimuksen täyttämiseen tarvittava järjestelmä on asianmukainen. Komissio katsoo, että tämä vaatimus on täytetty. 3. OSA-ALUE 2: MUUTTOLIIKKEEN HALLINTA 3.1. Yleisarvio Turkin rajoja on vaikea valvoa niiden pituuden ja haasteellisten maantieteellisten ja ympäristöön liittyvien ominaisuuksien vuoksi. Viime vuosina rajojen valvonta on vaikeutunut entisestään Syyrian ja Irakin tilanteen johdosta. Turkki on ollut perinteisesti eri puolilta maailmaa tulevien laittomien siirtolaisvirtojen kohde- ja kauttakulkumaa, mutta viime aikoina sinne on saapunut ennätyksellisen suuria pakolaismääriä, muun muassa noin 1,5 miljoonaa kotimaansa konfliktia pakenevaa syyrialaista. Turkin viranomaiset käynnistivät maahanmuuton hallinnointijärjestelmän kattavan uudistuksen antamalla vuonna 2013 ulkomaalaisia ja kansainvälistä suojelua koskevan lain, joka tuli voimaan 11. huhtikuuta 2014. Lailla perustettiin myös uusi keskitetty siviilihallinnon erikoisyksikkö (sisäasiainministeriön maahanmuuton hallintaa käsittelevä pääosasto), joka vastaa aiemmin poliisin toimivaltaan kuuluneista maahanmuutto- ja pakolaisasioista. Oikeudellisesta ja institutionaalisesta näkökulmasta katsottuna uudistus lähentää muuttoliikkeen hallintaa koskevia Turkin käytäntöjä EU:n ja kansainvälisiin normeihin ja auttaa etenemissuunnitelman vaatimusten täyttämisessä. Tämä laki ja uudistuksen muut osa-alueet on nyt pantava täytäntöön. Vastaavia uudistuksia tarvitaan myös muilla osa-alueen 2 aloilla, erityisesti rajaturvallisuudessa ja viisumipolitiikassa. 3.2. Yksityiskohtaiset huomautukset muuttoliikkeen hallintaa koskevan osa-alueen vertailuarvoista 3.2.1. Rajaturvallisuus Ø Asianmukaisten rajatarkastusten ja asianmukaisen rajavalvonnan toteuttaminen maan kaikilla rajoilla, erityisesti EU:n jäsenvaltioiden vastaisilla rajoilla, jotta vähennetään huomattavasti ja pysyvästi sellaisten henkilöiden määrää, jotka onnistuvat laittomasti ylittämään Turkin rajat joko saapuakseen Turkkiin tai lähteäkseen Turkista Turkin rajojen yli pääsee edelleen luvattomasti suhteellisen paljon laittomia muuttajia Turkin rajaviranomaisten huomaamatta. Rajaturvallisuudesta vastaavat Turkin viranomaiset ovat kuitenkin tehneet paljon työtä tilanteen korjaamiseksi ja niillä on käytössään huomattavat taloudelliset, tekniset ja henkilöresurssit tavoitteen saavuttamiseksi. Komissio katsoo, että Turkki täyttää tämän vertailuarvon mukaiset vaatimukset vain osittain, mutta edistymisnäkymät ovat hyvät. Komissio suosittelee, että Turkin viranomaiset jatkavat pyrkimyksiään tehostaa toimintaansa tällä alalla erityisesti uudistamalla ja vahvistamalla rajaviranomaisiaan. Seuraavat toimenpiteet voisivat komission mielestä auttaa Turkin viranomaisia edistymään huomattavasti tämän vertailuarvon täyttämisessä: · Koko rajan ja erityisesti niiden alueiden osalta, joilla esiintyy eniten laitonta maahanmuuttoa ja joilla vilpillisten asiakirjojen käytön riski on suurin, olisi tehtävä asianmukainen riskianalyysi. Tämän analyysin perusteella voitaisiin arvioida, millaisia resursseja kullakin raja-alueella tarvitaan ja mitkä olisivat sopivimmat menetelmät. · Maavoimien olisi käytettävä joustavampia valvontamenettelyjä pystyäkseen paremmin torjumaan salakuljetusta kaikilla vastuulleen kuuluvilla raja-alueilla. · Poliisin ja tullin operatiivista yhteistyötä olisi vahvistettava. Tullin käytössä olevia tutkintavälineitä ja tietoja olisi yhä enenevässä määrin hyödynnettävä poliisin toiminnan tukemiseen. Rajanylityspaikkojen organisoinnissa ja hallinnoinnissa olisi pyrittävä varmistamaan, että myös ihmisten tarkastukseen varataan riittävästi aikaa ja henkilöstöä sekä asianmukaiset tilat ja välineet. · Santarmilaitoksen partiointia raja- ja rannikkoalueiden lähialueilla olisi lisättävä. Näin maan itärajan ylittäneet, maavoimien tarkastukset kiertäneet laittomat maahanmuuttajat ja laitonta maasta poistumista Kreikan ja Bulgarian vastaisten rajojen yli suunnittelevat saadaan todennäköisemmin kiinni. · Poliisin olisi tehostettava toimiaan väärennettyjen matkustusasiakirjojen ja toisen henkilön aitoja matkustusasiakirjoja käyttävien huijareiden paljastamiseksi erityisesti Istanbulin Atatürk-lentoasemalla, mutta myös muilla Turkin rajoilla. Vääriksi paljastuneet matkustusasiakirjat olisi järjestelmällisesti takavarikoitava ja niitä käyttävät henkilöt asetettava syytteeseen, mutta lisäksi olisi käynnistettävä tutkinta asiakirjan toimittaneen rikollisverkoston paljastamiseksi ja hajottamiseksi. · Turkin lentokenttien kansainvälisten kauttakulkualueiden kautta kulkevien matkustajien passit olisi ryhdyttävä tarkastamaan järjestelmällisesti, erityisesti kun on kyse EU:hun matkustavista henkilöistä. · Tietyille henkilöryhmille tarjolla olevaa mahdollisuutta ylittää Turkin raja käyttämällä henkilökorttia, joka ei täytä ICAO:n vaatimuksia, olisi tarkasteltava uudelleen. Ø Henkilöiden liikkuvuutta ulkorajoilla sekä rajaviranomaisten ja niiden tehtävien organisointia koskevan lainsäädännön hyväksyminen ja tosiasiallinen täytäntöönpano Turkin viranomaisten 27. maaliskuuta 2006 hyväksymän Turkin yhdennetyn rajaturvallisuusstrategian täytäntöönpanoa koskevan kansallisen toimintasuunnitelman mukaisesti ja ottaen huomioon Schengenin rajasäännöstön ja EU:n Schengen-luettelossa vahvistetut periaatteet ja parhaat käytännöt Komissio katsoo, että tätä vaatimusta ei ole täytetty, sillä Turkin yhdennetyn rajaturvallisuusstrategian täytäntöönpanoa koskevan kansallisen toimintasuunnitelman täytäntöönpano on edennyt vain hyvin rajoitetusti, ja yhtä sen keskeisistä osatekijöistä ei ole toteutettu lainkaan. Kyseinen osatekijä koski kaikki rajaturvallisuuteen liittyvät tehtävät ja resurssit vastuulleen ottavan ei-sotilaallisen rajaorganisaation perustamista. Nykyisellään nämä tehtävät ja resurssit on jaettu usealle eri viranomaiselle (tulli, poliisi, rannikkovartiosto ja maavoimat). Komissio suosittelee sen vuoksi, että Turkin viranomaiset toteuttavat kaikki tarvittavat toimenpiteet toimintasuunnitelman panemiseksi täytäntöön. Erityisesti olisi annettava lainsäädäntö, jota tarvitaan uuden rajaorganisaation perustamiseksi. Lisäksi komissio suosittelee, että odotettaessa tämän ei-sotilaallisen rajaturvallisuuteen erikoistuneen organisaation perustamista Turkin viranomaiset tehostavat nykyisten rajaviranomaisten toimintatapoja ja keskinäistä yhteistyötä nykyaikaisen ja yhdennetyn rajaturvallisuuden varmistamiseksi. Komissio suosittelee erityisesti, että Turkin viranomaiset · tarkastelevat uudelleen maavoimien rajaturvallisuuden ylläpidossa käyttämiä toimintatapoja sen varmistamiseksi, että maarajojen valvonnasta vastaavien joukkojen toimintaa eivät turhaan rajoita armeijaan kuulumisesta johtuvat keskenään ristiriitaiset säännöt ja velvoitteet vaan että nämä joukot voisivat yhä suuremmassa määrin v toimia täydessä yhteistyössä muiden asiaankuuluvien lainvalvonta- ja rajaviranomaisten kanssa, v kehittää joustavampia partiointitekniikoita, ja v organisoida itse työnsä ja keskittää toimintansa ensisijaiseen tehtäväänsä eli rajat ylittävän salakuljetuksen torjumiseen; · toteutettavat toimenpiteitä sen varmistamiseksi, että rajaviranomaiset tekevät tiiviimpää yhteistyötä keskenään ja santarmilaitoksen kanssa. Näihin toimenpiteisiin voisivat kuulua muun muassa seuraavat: v yhteentoimivien viestintävälineiden kehittäminen ja käyttö, v yhteyshenkilöiden vaihto teknisten resurssien ja tietojen jakamiseksi, v vastavuoroinen oikeus käyttää toistensa tietokantoja, jotta viranomaiset voisivat poikkeuksellisissa tilanteissa toimia toistensa toimivalta-alueella, v yhteisten työskentelytapojen kehittäminen tai yhteisten operaatioiden toteuttaminen yhdessä laadittujen uhka-analyysien pohjalta, v yhteiset tilastot, v yhteisten koulutusohjelmien kehittäminen, v sellaisten menettelyjen käyttöönotto, joiden avulla eri viranomaistahojen partiot voivat viestiä suoraan keskenään ja käynnistää yhteistyön aina, kun se on tarpeen, v mekanismien kehittäminen operatiivisen tason tietojen ja tiedustelutietojen oikea-aikaisen vaihtamisen varmistamiseksi ja operaatioiden koordinoinnin ja niihin liittyvän yhteistyön mahdollistamiseksi, jotta useiden viranomaisten toimivalta-alueiden kautta kulkevat laittomat muuttajat olisi helpompi ottaa kiinni kaikkien viranomaisten käytettävissä olevia resursseja tehokkaasti hyödyntämällä, v yhdennetystä rajaturvallisuudesta vastaavan viraston koordinointiroolin vahvistaminen. Ø Tarvittavien talousarvio- ja muiden hallinnollisten toimenpiteiden toteuttaminen sen varmistamiseksi, että rajanylityspaikoilla ja maan kaikilla rajoilla, erityisesti EU:n jäsenvaltioiden vastaisilla rajoilla, on (riittävässä määrin) käytettävissä koulutettuja ja päteviä rajavartijoita, sekä tehokas infrastruktuuri, laitteisto ja tietotekniikka, käyttämällä muun muassa laajemmin valvontalaitteistoa, etenkin sähköisiä, liikuteltavia tai kiinteitä laitteita, videovalvontaa, infrapunakameroita ja muita anturijärjestelmiä Turkin viranomaisilla on käytettävissään merkittäviä määriä henkilöresursseja, teknisiä resursseja ja infrastruktuuria maan rajoilla. Rajaviranomaisten henkilöstön valmiuksia ja heidän käytössään olevia laitteita pyritään koko ajan määrätietoisesti parantamaan. Erityisen vaikuttavia ovat Turkin maarajojen valvontaa hoitavien maavoimien tekemä työ ja rannikkovartioston ammattitaito. Poliisin tietokanta, POLNET, on tehokas väline matkustajien maahantulon ja maastapoistumisen kirjaamiseen ja näitä koskevien oikeuksien tarkistamiseen. Parantamisen varaa on kuitenkin vielä paljon, mistä syystä komissio katsoo, että tämä vertailuarvo on täytetty vain osittain, mutta edistymisnäkymät ovat hyvät. Komissio suosittelee Turkin viranomaisille erityisesti seuraavia toimenpiteitä: · Varusmiesten käyttö ”vihreillä rajoilla” olisi asteittain rajattava vain avustaviin tehtäviin. Tämä saattaa edellyttää myös teknisten valvontavälineiden käytön lisäämistä (näihin kuuluvat erityisesti ajoneuvoihin asennetut tutkalaitteet, miehittämättömät ilma-alukset ja lämpökamerat sekä valvontatietojen keskitetty seuranta). · ”Vihreillä rajoilla” toimivan henkilöstön koulutuksessa olisi noudatettava tavanomaisesta armeijakoulutuksesta poikkeavaa koulutusohjelmaa, jossa keskitytään rajaturvallisuuskysymyksiin. · Maavoimien ammattihenkilöstön työkierto olisi rajattava rajaprikaateihin, jotta erikoistuminen rajoilla tapahtuvaan työskentelyyn ja sitä koskevan työkulttuurin ja -menetelmien kehittyminen olisi mahdollista. Jos tämä ei tule kyseeseen, olisi tarjottava kannustimia niille, jotka haluavat erikoistua alaan. Sama mahdollisuus olisi tarjottava poliisivoimissa, jotta alalle saataisiin väärennettyjen matkustusasiakirjojen ja huijareiden paljastamiseen erikoistuneita todellisia asiantuntijoita. · Merirajojen valvontaa varten olisi asteittain kehitettävä yhdennetty rannikkotutkajärjestelmä, jonka avulla on mahdollista tuottaa realistinen tilannekuva. Tätä olisi täydennettävä ilmavalvontaa lisäämällä, jotta Turkin aluevesiltä laittomasti lähteviin muuttajiin voitaisiin reagoida nopeasti. Ø Rajaturvallisuudesta vastaavan henkilöstön ja siitä vastaavien elinten, tulliviranomaisten ja muiden lainvalvontaviranomaisten välisen yhteistyön ja tietojenvaihdon tehostaminen, jotta parannetaan valmiuksia kerätä tiedustelutietoja, käyttää henkilö- ja teknisiä resursseja ja toimia koordinoidulla tavalla Komissio katsoo, että tämä vaatimus on täytetty vain osittain, erityisesti siksi, että Turkin viranomaisten nykyiset toimenpiteet takaavat vain väljän koordinoinnin rajaviranomaisten välillä. Koordinointi perustuu korkeiden virkamiesten säännöllisiin kokouksiin ilman, että käytössä olisi asianmukaisia institutionaalisia mekanismeja sen varmistamiseksi, että eri elimet käytännössä tekevät yhteistyötä yhtenäisellä tavalla. Täyttääkseen tämän vertailuarvon mukaiset vaatimukset Turkin viranomaisten olisi toteutettava edellisten vaatimusten osalta jo suositellut toimenpiteet ja näin varmistettava, että lainvalvontaviranomaiset ja maavoimat tiivistävät yhteistyötään yhdennetyn rajavalvonnan mahdollistamiseksi. Ø Koulutusohjelmien laatiminen ja kaikkiin rajaturvallisuuden kanssa tekemisissä oleviin rajavartijoihin sekä tulli- ja muihin viranomaisiin kohdistuvien korruptionvastaisten eettisten sääntöjen hyväksyminen Komissio katsoo, että tämä vertailuarvo on täytetty osittain, ja edistymisnäkymät ovat hyvät. Turkin viranomaisten säädöksissä vahvistetaan eettiset säännöt, joita jokaisen julkishallinnon ja lainvalvontaviranomaisten palveluksessa olevan virkamiehen on noudatettava. Komissio suosittelee kuitenkin, että Turkki · kehittää näistä yleisistä eettisistä säännöistä toisintoja, joissa käsitellään erityisesti rajaturvallisuudesta vastaavien virkamiesten tilannetta; · kehittää asianmukaisia koulutusohjelmia eettisten sääntöjen tunnettuuden lisäämiseksi; ja · perustaa valvontamekanismeja. Ø Frontexin kanssa allekirjoitetun yhteisymmärryspöytäkirjan tosiasiallinen täytäntöönpano muun muassa kehittämällä yhteisiä yhteistyöaloitteita ja vaihtamalla tietoja ja riskianalyysejä Komissio katsoo, että tämä vaatimus on täytetty. Turkin viranomaisia kannustetaan kuitenkin jatkamaan ja syventämään sen kolmivuotisen yhteistyöohjelman täytäntöönpanoa, josta ne sopivat Frontexin kanssa yhteisymmärryspöytäkirjan yhteydessä. Ø Rajaturvallisuuden ylläpitäminen kansainvälisen pakolaisoikeuden mukaisesti siten, että noudatetaan täysimääräisesti palauttamiskiellon periaatetta ja huolehditaan tosiasiallisesti siitä, että kansainvälistä suojelua tarvitsevilla henkilöillä on mahdollisuus päästä turvapaikkamenettelyjen piiriin Turkin viranomaiset ovat viime vuosina myöntäneet kansainvälistä suojelua yli miljoonalle Syyriasta ja monista muista maista lähtöisin oleville turvapaikanhakijoille. Käännytystapauksista ei ole raportoitu. Tämän vuoksi komissio katsoo, että tämä vaatimus on täytetty. Ø Asianmukaisen yhteistyön varmistaminen Turkin naapureina olevien EU:n jäsenvaltioiden kanssa tarkoituksena lujittaa rajaturvallisuutta kyseisten jäsenvaltioiden vastaisilla rajoilla Koska Turkin sekä Kreikan ja Bulgarian viranomaisten välisessä maarajoilla tehtävässä yhteistyössä laittoman muuttoliikkeen estämiseksi on viime aikoina tapahtunut parannuksia, komissio katsoo, että tämä vaatimus on täytetty osittain. Tämän vertailuarvon saavuttamiseksi kokonaan komissio suosittelee Turkin viranomaisille seuraavia toimenpiteitä: · syvennetään ja lujitetaan maarajoilla tehtävää yhteistyötä Kreikan ja Bulgarian viranomaisten kanssa muun muassa järjestämällä säännöllisiä kokouksia, joihin osallistuu edustajia myös Turkin maavoimista, ottamalla käyttöön suojattuja viestintäkanavia ja luomalla vakaa ja jäsennelty mekanismi koordinointia ja tietojenvaihtoa varten; tässä yhteydessä olisi erityisesti osallistuttava kolmenvälisen yhteyskeskuksen perustamiseen ”Kapitan Andreevo” -rajanylityspaikkaan; · kehitetään operatiivista yhteistyötä Kreikan viranomaisten kanssa Egeanmeren alueella sen varmistamiseksi, että merellä tehtävä yhteistyö käsittää laittoman maahanmuuton estämisen tietojenvaihdon avulla ja että siinä hyödynnetään sekä asianomaisten kahden rannikkovartioston esikuntatason virallista viestintää että paikallistasolla toimivien virkailijoiden operatiivista tietojenvaihtoa. Viimeksi mainittuun seikkaan liittyen olisi erityisen hyödyllistä perustaa tietojenvaihtoa ja vastavuoroisia varhaisvaroituksia varten järjestelmä, joka koskisi kaikkia laittoman muuttoliikkeen estämiseen ja torjuntaan osallistuvia paikallisviranomaisia; · varmistetaan osa-alueen 1 yhteydessä suositellun mukaisesti, että Turkin poliisi tekee yhteistyötä ja vaihtaa tietoja EU:n jäsenvaltioiden poliisiyhteyshenkilöiden kanssa ja tarjoaa näille vastavuoroista apua Turkista tai Turkin kautta EU:n lentokentille matkustavien matkustajien mahdollisesti käyttämien väärien ja vilpillisten asiakirjojen paljastamisessa. 3.2.2. Viisumipolitiikka Ø Asiakirjojen turvallisuutta koskevan koulutuksen lisääminen Turkin konsuliviranomaisille ja rajahenkilöstölle sekä Turkin viisumitietojärjestelmän kehittäminen ja käyttö; Koska Turkin viranomaiset ovat jo panostaneet opinto-ohjelmiin, joiden tavoitteena on raja- ja konsulaattihenkilöstön kouluttaminen väärennettyjen henkilöasiakirjojen havaitsemisessa, ja koska käytössä on jo useita tietokantoja, joihin kirjataan myönnetyt viisumit ja joihin kaikkiin poliisilla on pääsy, komissio katsoo, että tämä vertailuarvo on täytetty osittain, ja edistymisnäkymät ovat hyvät. Komissio suosittelee kuitenkin, että Turkin viranomaiset kehittävät edelleen raja- ja konsulaattihenkilöstölle suunnattua koulutusta parantaakseen henkilöstön valmiuksia tunnistaa Schengen-maiden ja OECD-maiden passit ja viisumit sekä Turkin uudet korkean turvallisuustason viisumit, jotka otetaan piakkoin käyttöön; ja jatkavat työtään nykyisten viisumitietokantojen yhdistämiseksi, jotta voidaan varmistaa, että kaikki rajavalvontaan tai laittoman muuttoliikkeen torjuntaan osallistuvat lainvalvontaviranomaiset Turkissa pystyvät nopeasti tarkistamaan Turkin alueelle pyrkivän tai sinne saapuneen ulkomaalaisen matkustusasiakirjassa olevan Turkin viisumin aitouden. Ø Luopuminen viisumien myöntämisestä rajoilla tavanomaisena menettelynä, jota sovelletaan tiettyihin EU:n ulkopuolisten maiden kansalaisiin ja erityisesti sellaisten maiden osalta, jotka aiheuttavat suuren muuttoliike- ja turvallisuusriskin EU:lle Turkin viranomaiset myöntävät edelleen viisumeita rajalla 89 maan kansalaisille. Monet näistä maista ovat mahdollisia EU:hun suuntautuvan laittoman muuttoliikkeen lähtömaita. Uuden, 11. huhtikuuta 2014 voimaan tulleen ulkomaalaisia ja kansainvälistä suojelua koskevan lain mukaan Turkin viranomaiset eivät voi enää myöntää viisumeita rajalla tavanomaisena menettelynä. Turkin viranomaiset ovat lisäksi ilmoittaneet, että rajaviisumijärjestelmä todennäköisesti lakkautetaan pian (luultavasti vuoden 2014 loppuun mennessä). Tämän perusteella komissio katsoo, että tämä vertailuarvo on täytetty osittain, mutta edistymisnäkymät ovat hyvät. Komissio suosittelee Turkin viranomaisille tämän muutoksen mahdollisimman pikaista voimaan saattamista. Ø Turkin uusien ja turvaominaisuuksiltaan parempien viisumitarrojen käyttöönotto ja vanhojen leimaviisumien käytöstä luopuminen Vaikka Turkin viranomaiset käyttävät yhä viisumileimoja, joita on helppo väärentää, tekniset valmistelut uusien korkean turvallisuustason viisumitarrojen käyttöön ottamiseksi on nyt saatu päätökseen ja viranomaiset ovat ilmoittaneet, että ne otetaan pian käyttöön. Komissio katsoo sen vuoksi, että tämä vertailuarvo on täytetty osittain, mutta edistymisnäkymät ovat hyvät. Komissio suosittelee, että Turkin viranomaiset lopettavat leimaviisumien käytön, ryhtyvät käyttämään niiden sijasta uusia turvallisempia viisumitarroja ja lisäävät näiden viisumitarrojen käyttöä vähitellen niin, että niillä lopulta korvataan kaikki muut nykyisin käytössä olevat viisumit. Ø Lentokentän kauttakulkuviisumien käyttöönotto Komissio katsoo, että tämä vaatimus on lähes täytetty, sillä uuden ulkomaalaisia ja kansainvälistä suojelua koskevan lain mukaan Turkin viranomaisilla on oikeus pyytää ulkomaisia lentomatkustajia hankkimaan kauttakulkuviisumi Turkin konsulaatista ennen matkaansa, kun he haluavat kulkea Turkin alueen kautta muualla olevaan määräpaikkaan ja aikovat sen vuoksi saapua turkkilaisen lentokentän kansainväliselle alueelle. Komissio suosittelee, että Turkin viranomaiset panevat täytäntöön asiaan liittyvät uuden lain säännökset. Ø Niiden sääntöjen muuttaminen, joiden perusteella Turkki sallii maahantulon sellaisten maiden kansalaisille, jotka ovat EU:n kannalta merkittäviä laittoman muuttoliikkeen alkuperämaita, pyrittäessä vaikeuttamaan Turkin alueelle pääsyä sellaisten henkilöiden osalta, jotka haluavat päästä maahan ja yrittää sen jälkeen ylittää laittomasti EU:n rajat Kuten aiemmin todettiin, 89 maan kansalaiset voivat päästä Turkin alueelle yksinkertaisesti hankkimalla viisumin Turkin rajalla, ja monet näistä maista ovat mahdollisia laittoman muuttoliikkeen alkuperämaita. Turkin viranomaiset ovat kuitenkin ilmoittaneet aikovansa lakkauttaa rajaviisumijärjestelmän. Tämänkin jälkeen näiden maiden kansalaiset voivat periaatteessa saada viisumin helposti tekemällä hakemuksen sähköisen viisumijärjestelmän kautta. Tämä järjestelmä perustettiin vuonna 2013 kokeiluhankkeena ja tuli tavanomaiseen käyttöön huhtikuussa 2014, mutta siinä on samoja heikkouksia kuin rajaviisumijärjestelmässä. Sähköisen viisumijärjestelmän nykyisten sääntöjen mukaan sähköisen viisumin saaminen ei kuitenkaan olisi mahdollista kaikille. Laittoman muuttoliikkeen mahdollisina alkuperämaina pidettyjen maiden (muutamaa poikkeusta lukuun ottamatta) kansalaiset voivat hakea sähköistä viisumia Turkkiin vain, jos heillä hakemuksen tekoajankohtana on jo OECD- tai Schengen-maiden myöntämä voimassa oleva viisumi tai oleskelulupa. Tämän perusteella komissio katsoo, että tämä vertailuarvo on toistaiseksi täytetty vain osittain, mutta edistymisnäkymät ovat hyvät. Jotta tämän vertailuarvon saavuttamisessa edistyttäisiin, komissio suosittelee, että Turkin viranomaiset poistavat välittömästi mahdollisuuden saada viisumi rajalla sellaisten maiden kansalaisilta, jotka ovat mahdollisia laittoman muuttoliikkeen alkuperämaita; soveltavat edelleen tiukkoja sääntöjä ja valikoivaa lähestymistapaa viisumien myöntämiseen sähköisen viisumijärjestelmän kautta; seuraavat tiiviisti sitä, miten henkilöt, joilla on oikeus käyttää sähköistä viisumijärjestelmää tai tulla Turkkiin ilman viisumia, hyödyntävät näitä toimenpiteitä; ja toteuttavat asianmukaiset toimenpiteet pystyäkseen nopeasti puuttumaan mahdollisiin väärinkäytöksiin, jos voidaan osoittaa, että niitä tapahtuu paljon tiettyjen maiden kansalaisten tai tiettyihin ryhmiin kuuluvien henkilöiden keskuudessa. Jotta komissio voisi arvioida Turkin edistymistä tämän vertailuarvon täyttämisessä, Turkin viranomaisten on viimeksi mainitun kohdan osalta toimitettava säännöllisesti seuraavat tiedot: tiettyjen maiden kansalaisille myönnettyjen viisumien määrä ja tieto siitä, minkä tyyppisistä viisumeista on kyse (rajaviisumi, sähköinen viisumi tai suurlähetystön myöntämä viisumi); Turkissa kiinni otettujen tiettyjä kansalaisuuksia edustavien laittomien muuttajien määrä ja tieto heillä mahdollisesti olleen viisumin tyypistä; ja Turkin sähköisen viisumin saaneiden hallussa olleiden, Turkin viranomaisten havaitsemien väärennettyjen ja vilpillisten OECD- ja Schengen-maiden viisumeiden ja oleskelulupien määrä ja laji. Jos tiettyä kansalaisuutta edustavien, Turkissa tai EU:n ja Turkin rajalla kiinni otettujen laittomien muuttajien määrä kasvaa merkittävästi, komissio tarvitsee Turkin viranomaisilta tietoja myös niistä toimenpiteistä, joihin Turkki on ryhtynyt tai aikoo ryhtyä ongelman ratkaisemiseksi. Ø Turkin viisumipolitiikan, lainsäädännön ja hallinnollisten valmiuksien mukauttaminen edelleen EU:n säännöstöön, erityisesti suhteessa EU:n kannalta merkittäviin laittoman muuttoliikkeen alkuperämaihin Kuten edellä selostettiin, Turkin viranomaiset ovat ilmoittaneet, että ne aikovat lopettaa viisumien myöntämisen rajoilla ja korvata viisumileimat korkean turvallisuustason viisumitarroilla Schengenin järjestelmässä sovellettavia sääntöjä ja ominaisuuksia vastaavasti. Kun rajaviisumijärjestelmä lakkautetaan, Turkin viisumipakkoluettelo vastaa huomattavasti paremmin Schengen-maiden käyttämää viisumipakkoluetteloa (täyttä yhdenmukaisuutta ei kuitenkaan vielä saavuteta). Näitä uudistuksia ei kuitenkaan ole vielä toteutettu. Käytettävissä olevien tietojen perusteella näyttää siltä, että Turkin konsuliviranomaisten viisuminhakijoihin kohdistamat tarkastukset ovat vähäisiä verrattuna EU:n jäsenvaltioissa tehtäviin tarkastuksiin. Viisumi yleensä myönnetään, kun viranomaiset ovat tarkistaneet, että hakija täyttää tietyt vaatimukset (esimerkiksi, ettei hänen tuloaan Turkin alueelle ole kielletty oikeudellisista tai turvallisuuteen liittyvistä syistä ja että hän pystyy osoittamaan, että hänellä on riittävästi varoja Turkissa oleskelunsa ja kotiinpaluunsa kustantamiseen). Muuta tausta-aineistoa ei kerätä eivätkä viranomaiset myöskään tee sellaista perusteellisempaa selvitystä, joka voisi esimerkiksi paljastaa, aikooko viisuminhakija Turkkiin saavuttuaan oleskella siellä laittomana maahanmuuttajana tai ylittää EU:n ulkorajan laittomasti Turkista käsin. Tämän perusteella komissio katsoo, että tämä vertailuarvo on täytetty vain osittain. Jotta tämän vertailuarvon täyttämisessä edistyttäisiin, komissio suosittelee, että Turkin viranomaiset toteuttavat kaikki ilmoittamansa uudistukset ja tarkistavat viisumien myöntämistä koskevaa järjestelmäänsä ja viisumien myöntämisestä vastaavan konsulaattihenkilöstön koulutusta Schengenin viisumijärjestelmää mallina käyttäen. Voidakseen arvioida Turkin edistymistä tämän suosituksen toteuttamisessa, komissio tarvitsee jäljennökset Turkin konsulaatti- ja rajahenkilöstölle annetuista ohjeista, jotka koskevat viisumihakemusten hyväksymisessä ja hylkäämisessä sovellettavia kriteerejä ja menettelyjä, sekä luettelon niistä asiakirjoista, jotka viisuminhakijoiden on toimitettava; ja tarkat tilastotiedot hyväksytyistä ja hylätyistä viisumihakemuksista ja tiedot viisumien hylkäämisen syistä. Turkin viranomaisia kannustetaan myös jatkamaan työtä Turkin viisumipakkoluettelon yhdenmukaistamiseksi Schengen-maiden käyttämän luettelon kanssa tai ainakin välttämään lisäerojen syntymistä. Ø Syrjimättömän viisumivapaan pääsyn salliminen Turkin alueelle kaikkien EU:n jäsenvaltioiden kansalaisille Komissio katsoo, että tätä vaatimusta ei ole täytetty, sillä viisumivapaa matkustus Turkin alueelle koskee tällä hetkellä vain 19:ää EU:n 28 jäsenvaltiosta. Ongelmana on edelleen Kyproksen tasavallasta kotoisin olevien hakijoiden tosiasiallinen syrjintä. He tarvitsevat viisumin voidakseen matkustaa Turkin alueelle ja voivat hakea sitä Turkin sähköisen viisumijärjestelmän kautta, mutta järjestelmän verkkosivuilla Kyproksen tasavaltaan viitataan nimityksellä ”Etelä-Kyproksen kyproksenkreikkalainen hallinto”. Komissio suosittelee, että Turkin viranomaiset lopettavat tämän syrjivän kohtelun voidakseen täyttää tämän vertailuarvon. 3.2.3 Liikenteenharjoittajien vastuu Ø Liikenteenharjoittajien vastuuta koskevan lainsäädännön hyväksyminen ja tosiasiallinen täytäntöönpano sekä seuraamusten määrittely Turkissa toimivilla liikenteenharjoittajilla on jo velvollisuus palauttaa matkustajat lähtöpaikkaansa, jos Turkin viranomaiset ovat evänneet heiltä pääsyn Turkin alueelle. Tämä velvollisuus vahvistettiin myös uudessa ulkomaalaisia ja kansainvälistä suojelua koskevassa laissa. Tämän perusteella komissio katsoo, että tämä vertailuarvo on täytetty osittain, ja edistymisnäkymät ovat hyvät. Jotta Turkki voisi kehittää tiukemman järjestelmän, estää laittoman tulon alueelleen ja edistyä tämän vertailuarvon täyttämisessä, komissio suosittelee, että Turkin viranomaiset luovat velvollisuutensa laiminlyöviä liikenteenharjoittajia koskevan seuraamusjärjestelmän EU:n ja kansainvälisten parhaiden käytäntöjen pohjalta. 3.2.4. Kansainvälinen suojelu Ø Lainsäädännön ja täytäntöönpanosäännösten hyväksyminen ja tosiasiallinen täytäntöönpano EU:n säännöstön ja vuonna 1951 tehdyssä pakolaisten oikeusasemaa koskevassa yleissopimuksessa ja sen vuonna 1967 laaditussa pöytäkirjassa vahvistettujen vaatimusten mukaisesti sulkien pois mahdolliset maantieteelliset rajoitukset, jotta varmistetaan palauttamiskiellon periaatteen noudattaminen ottaen myös huomioon Euroopan ihmisoikeussopimus, kenen tahansa kansainvälistä suojelua tarvitsevan henkilön mahdollisuus jättää turvapaikkahakemus ja saada pakolaisasema tai toissijaista suojelua ja se, että UNHCR voi tosiasiallisesti ja rajoituksitta toteuttaa toimeksiantonsa Turkin alueella Komissio katsoo, että Turkki on uuden ulkomaalaisia ja kansainvälistä suojelua koskevan lain hyväksymisen ja huhtikuussa 2014 tapahtuneen voimaantulon myötä edistynyt merkittävästi tämän vertailuarvon täyttämisessä, sillä tässä laissa säädetään kansallisesta turvapaikkamenettelystä ja suojeluasemista, jotka ovat yleisesti ottaen kansainvälisten ja EU:n standardien mukaisia. Lailla myös supistetaan erittäin alhaiselle tasolle sen ”maantieteellisen rajoituksen” vaikutukset, jota Turkki soveltaa vuonna 1951 tehtyyn Geneven yleissopimukseen ja jonka soveltamista Turkin viranomaiset ovat päättäneet toistaiseksi jatkaa. Kyseisellä rajoituksella yleissopimuksen soveltamisala rajataan Turkissa ihmisiin, joista on tullut pakolaisia Euroopan tapahtumien seurauksena. Uusi laki antaa kuitenkin myös henkilöille, jotka eivät kuulu kyseisen ”maantieteellisen rajoituksen” soveltamisalaan (laissa heistä käytetään nimitystä ”ehdollinen pakolainen”), mahdollisuuden saada kansainvälisen suojeluaseman Turkissa. Ehdollisten pakolaisten asema on jonkin verran heikompi kuin maantieteellisen rajoituksen soveltamisalaan kuuluvien pakolaisten asema, mutta erot eivät ole valtavia. Laissa jätetään harkintavaltaa sen täytäntöönpanon suhteen, joten nämä erot saattavat jäädä lähes symbolisiksi. Komissio toteaa kuitenkin, että koska nämä säännöt ovat uusia, täytäntöönpanosta ei ole vielä kokemusta. Lainsäädäntö ei vielä kata joitakin keskeisiä näkökohtia, jotka liittyvät turvapaikanhakijoiden ja kansainvälistä suojelua saavien henkilöiden tilanteeseen Turkissa, vaan niistä on vielä annettava johdetun oikeuden säännöksiä. Tämän perusteella komissio katsoo, että tämä vertailuarvo on täytetty osittain, mutta edistymisnäkymät ovat hyvät. Saadakseen suotuisamman arvioinnin komissiolta Turkin viranomaisten on varmistettava, että kaikki lain tosiasiallisen ja täysimääräisen täytäntöönpanon edellyttämät johdetun oikeuden säädökset annetaan; ja lain säännökset pannaan tosiasiallisesti ja yhdenmukaisesti täytäntöön koko maassa. Ensimmäisen kohdan osalta on erityisen tärkeää varmistaa, että lain säännöksiä, erityisesti mahdollisuutta päästä kansainvälisen suojeluaseman määrittämistä koskevan menettelyn piiriin ja saada kansainvälistä suojelua saavan henkilön asema, sovelletaan tosiasiallisesti myös hakijoihin ja (UNHCR:n tunnustamiin) pakolaisiin, jotka jo olivat Turkin alueella, kun laki tuli voimaan; lain nojalla ”tilapäistä suojelua” saaville henkilöille myönnetään annettavilla johdetun oikeuden säännöksillä EU:n tilapäistä suojelua koskevassa direktiivissä säädettyjä oikeuksia vastaavat oikeudet ja mahdollisuus päästä tarvittaessa kansainvälisen suojeluaseman määrittämistä koskevan yksilöllisen menettelyn piiriin; ja ehdollisille pakolaisille myönnetään asema, joka ei käytännössä poikkea maantieteellisen rajoituksen soveltamisalaan kuuluvien pakolaisten asemasta, ja molemmille ryhmille tarjotaan mahdollisuus työlupiin, sosiaalihuoltoon ja kotoutumiseen aseman määrittelyä koskevan EU-direktiivin säännöksiä vastaavasti. Ø Erityisen elimen perustaminen vastaamaan pakolaisaseman määrittelyä koskevista menettelyistä, joilla taataan mahdollisuus oikeudellisesti ja tosiasiallisesti tehokkaisiin oikeussuojakeinoihin tuomioistuimessa sekä varmistetaan turvapaikanhakijoiden ja pakolaisten suojelu ja avustaminen sekä riittävien toimintamahdollisuuksien ja koulutuksen tarjoaminen kyseiselle elimelle ja sen henkilöstölle Maahanmuuton hallintaa käsittelevän pääosaston perustaminen ja ulkomaalaisia ja kansainvälistä suojelua koskevan lain voimaantulo ovat edistäneet merkittävästi tämän vaatimuksen täyttämistä. Laissa säädetään muun muassa kansainvälistä suojelua koskevien hylättyjen hakemusten ja niihin liittyvien päätösten, kuten säilöönottopäätösten, uudelleen tutkimisesta sekä hallinnollisella että oikeudellisella tasolla. Pääosaston perustaminen, erityisesti maakuntatasolla, on vielä kesken, ja merkittävä osa sen vastuusta lain täytäntöönpanossa on delegoitu sen valtuuttamille muille julkisen sektorin elimille. Uuden lainsäädännön täytäntöön panemiseksi tarvittavia institutionaalisia järjestelyjä ei ole vielä toteutettu kokonaisuudessaan. Tämä koskee erityisesti toimivallan siirtämistä keskushallinnolta alue- ja maakuntaviranomaisille. Tämän perusteella komissio katsoo, että tämä vaatimus on täytetty osittain, mutta edistymisnäkymät ovat hyvät. Saadakseen suotuisamman arvioinnin komissiolta Turkin viranomaisten on varmistettava, että lain säännökset, jotka koskevat hallinnollista ja oikeudellista muutoksenhakua kansainvälistä suojelua koskevan hakemuksen hylkäämisen tai siihen liittyvien päätösten, esimerkiksi säilöönottopäätöksen, johdosta, pannaan tosiasiallisesti ja yhdenmukaisesti täytäntöön koko maassa, myös siltä osin kuin on kyse tuomioistuinvalvonnan riippumattomuudesta ja puolueettomuudesta; · maahanmuuton hallintaa käsittelevä pääosasto saa päätökseen sisäiset järjestelynsä ja sillä on riittävästi henkilöstä erityisesti maakuntatasolla ja että se ottaa käytännön vastuun turvapaikkamenettelyistä; · kansainvälistä suojelua hakevien ja sitä saavien henkilöiden oikeudet varmistetaan huolehtimalla selkeästä vastuunjaosta. Komissio suosittelee myös, että Turkin viranomaiset perustavat yhtenäisen ja luotettavan järjestelmän kansainvälistä suojelua hakevien ja sitä saavien henkilöiden tunnistamiseksi. Järjestelmän olisi tarjottava kattavia ja yhdenmukaistettuja tilastotietoja. Ø Asianmukaisista infrastruktuureista ja riittävistä henkilöresursseista ja varoista huolehtiminen, jotta turvapaikanhakijoille ja pakolaisille on tarjota ihmisarvoinen vastaanotto ja heidän oikeuksiaan ja ihmisarvoaan voidaan suojella Turkin viranomaiset eivät yleensä tarjoa majoitusta kansainvälistä suojelua hakeville ja sitä saaville henkilöille. Viranomaiset ovat kuitenkin järjestäneet korkeatasoisen majoituksen pakolaisleireissä 220 000 syyrialaiselle pakolaiselle. Komissio katsoo, että Turkki täyttää tämän vertailuarvon mukaiset vaatimukset osittain, ja edistymisnäkymät ovat hyvät. Nykytilanteessa ei ole realistista odottaa, että Turkin viranomaiset järjestäisivät majoituksen kaikille turvapaikanhakijoille ja Turkissa oleville kansainvälistä suojelua saaville henkilöille. Komissio suosittelee kuitenkin, että Turkin viranomaiset · perustavat riittävän määrän vastaanottokeskuksia myös muille kuin syyrialaisille kansainvälistä suojelua hakeville ja sitä saaville henkilöille, joilla ei ole muuta majoitusta; majoitus olisi järjestettävä ainakin kaikkein heikoimmassa asemassa oleville ryhmille vastaanotto-olosuhteita ja aseman määrittelyä koskevissa direktiiveissä vahvistettujen vaatimusten esimerkkiä noudattaen; · laadittava toimintalinjoja ja otettava käyttöön institutionaalisia välineitä, joilla pyritään estämään kansainvälistä suojelua saavien henkilöiden syrjintä ja varmistamaan heille kaikille yhtäläiset mahdollisuudet majoituksen saantiin aseman määrittelyä koskevassa direktiivissä vahvistettujen vaatimusten esimerkkiä noudattaen. Ø Henkilöille, joille myönnetään pakolaisasema, tulisi antaa mahdollisuus huolehtia toimeentulostaan, käyttää julkisia palveluja, saada yhteiskunnallisia oikeuksia ja integroitua Turkin yhteiskuntaan Turkki on edistynyt merkittävästi tämän vaatimuksen täyttämisessä toisaalta sen myötä, että voimaan on tullut ulkomaalaisia ja kansainvälistä suojelua koskeva laki, jossa säädetään kansainvälistä suojelua saavien henkilöiden oikeudesta päästä julkisen koulutuksen ja terveydenhuollon piiriin sekä työmarkkinoille, ja toisaalta niiden toimenpiteiden ansiosta, joihin se on ryhtynyt koulutusta ja terveydenhuoltoa koskevien säännösten käytännön täytäntöönpanon rahoittamiseksi. Erinäisistä syistä näitä oikeuksia ei kuitenkaan taata Turkissa samalla tavoin kaikkialla ja kaikille. Tämän perusteella komissio katsoo, että tämä vaatimus on täytetty osittain, mutta edistymisnäkymät ovat hyvät. Komissio suosittelee, että Turkin viranomaiset · varmistavat, että kaikki kansainvälistä suojelua saavat henkilöt, tilapäistä suojelua saavat ja uudessa laissa määritellyt ehdolliset pakolaiset mukaan luettuina, voivat tosiasiallisesti ja järjestelmällisesti käyttää henkilötodistuksiin ja työmarkkinoille pääsyyn liittyviä oikeuksiaan omavaraisuuden ja kotoutumisen tukemiseksi; suunnittelevat ja toteuttavat toimintalinjoja, joilla helpotetaan sellaisten kansainvälistä suojelua saavien henkilöiden mahdollisuuksia käyttää oikeuksia, jotka ovat vaarassa syrjäytyä sosiaalisesti, erityisesti kun on kyse muussa kuin valtion järjestämässä majoituspaikassa asuvista henkilöistä; valvovat ja tarkistavat muun muassa tilastotietoja keräämällä, missä määrin kansainvälistä suojelua saavat henkilöt tosiasiassa voivat käyttää julkisia palveluja ja saada laissa säädettyjä sosiaaliavustuksia. 3.2.5. Laiton muuttoliike Ø Muuttoliikkeen tosiasiallista hallintaa koskevan lainsäädännön hyväksyminen ja täytäntöönpano, mukaan lukien EU:n ja Euroopan neuvoston normien mukaiset säännöt maahantulosta, maastapoistumisesta, ulkomaalaisten ja heidän perheenjäsentensä lyhyt- ja pitkäaikaisesta oleskelusta sekä Turkkiin laittomasti tulleiden tai siellä laittomasti asuvien ulkomaalaisten vastaanotosta, palauttamisesta ja oikeuksista Kun otetaan huomioon, että hiljattain on annettu ja tullut voimaan ulkomaalaisia ja kansainvälistä suojelua koskeva laki, komissio katsoo, että tämä vaatimus on täytetty osittain, mutta edistymisnäkymät ovat hyvät. Saadakseen suotuisamman arvioinnin komissiolta Turkin viranomaisten on varmistettava, että tämän uuden lain säännökset pannaan tosiasiallisesti ja kattavasti täytäntöön koko maassa ja että kaikki asianmukaiset johdetun oikeuden säädökset annetaan. Ø Muuttovirtojen seurantaa koskevan mekanismin, jossa on tietoja sekä laillisesta että laittomasta muuttoliikkeestä, perustaminen ja sen soveltamisen aloittaminen; maahanmuuttajaväestön määrää ja muuttovirtoja koskevien tietojen keräämisestä ja analysoinnista vastaavien elinten perustaminen; ja tilannekuvan laatiminen laittomista muuttovirroista kansallisella, alueellisella ja paikallisella tasolla, sekä laittoman muuttoliikkeen eri alkuperämaista, mukaan lukien riskianalyysin täytäntöönpano ja tiedustelutiedot Kun otetaan huomioon maahanmuuton hallintaa käsittelevän pääosaston uusi rooli muuttoliikettä koskevien tilastotietojen keräämisessä ja analysoinnissa sekä Turkin viranomaisten yhteistyö Frontexin kanssa, komissio katsoo, että tämä vertailuarvo on täytetty osittain. Komissio suosittelee, että Turkin viranomaiset osoittavat maahanmuuton hallintaa käsittelevälle pääosastolle tarvittavat resurssit, jotta se voi käytännössä ryhtyä hoitamaan tehtäväänsä eli aloittaa muuttoliikkeen eri näkökohtiin liittyvien tilastotietojen keruun ja analysoinnin. Komissio suosittelee myös, että Turkki jatkaa yhteistyötään Frontexin kanssa ja ryhtyy laatimaan analyysia eri maiden aiheuttamasta riskistä Turkkiin suuntautuvan laittoman maahanmuuton alkuperämaina. Ø Niiden vetovoimatekijöiden käsittely, jotka helpottavat laittomien muuttovirtojen saapumista maahan, ja sellaisten toimenpiteiden toteuttaminen, joilla parannetaan valmiuksia tutkia tapauksia, joissa on kyse järjestetystä laittomasta muuttoliikkeestä Tämä vaatimus on täytetty osittain, mutta edistymisnäkymät ovat hyvät. Komissio suosittelee, että Turkin viranomaiset toteuttavat äskettäin hyväksytyt viisumi- ja turvapaikkajärjestelmän uudistukset, poistavat käytöstä Turkin passit, joissa ei ole biometrisiä tunnisteita, ja vahvistavat työministeriön valmiuksia valvoa ja ehkäistä laittomien maahanmuuttajien tuloa työmarkkinoille. Voidakseen todeta, että tämän vaatimuksen täyttämisessä on edistytty, komission on saatava varmuus siitä, että Turkin lainvalvontaviranomaisilla on aiempaa paremmat valmiudet tunnistaa ja pidättää laittomia muuttajia ja laittoman muuttoliikkeen järjestäjiä ja myös suorittaa monimutkaisempia tutkimuksia, joiden avulla pystytään paljastamaan ja hajottamaan maahanmuuttajia salakuljettavia rikollisverkostoja. Ø Tosiasiallinen pyrkimys tehdä takaisinottosopimuksia ja panna ne täytäntöön sellaisten maiden kanssa, joista tulee merkittäviä Turkkiin ja EU:n jäsenvaltioihin suuntautuvia laittomia muuttovirtoja Turkin viranomaiset ovat tehneet joitakin takaisinottosopimuksia, mutta vain harvoissa tapauksissa kyse on maista, joista tulee merkittäviä määriä laittomia muuttajia. Joissakin tapauksissa tällaisten maiden kanssa on neuvoteltu takaisinottosopimuksista tai neuvottelujen aloittamista on ehdotettu, mutta nämä aloitteet eivät ole valitettavasti tuottaneet tuloksia, mikä johtuu muun muassa siitä, että joitakin Turkin allekirjoittamia sopimuksia ei ole myöhemmin ratifioitu. Turkilla on joidenkin naapurimaidensa kanssa rajayhteistyösopimuksia, joissa on määräyksiä laittomien maahanmuuttajien takaisinotosta, mutta näitä määräyksiä sovelletaan harvoin käytännössä. Tämän perusteella komissio katsoo, että Turkki täyttää tämän vertailuarvon vain osittain. Komissio suosittelee, että Turkin viranomaiset pyrkivät parhaansa mukaan varmistamaan, että tähän mennessä allekirjoitetut takaisinottosopimukset tulevat voimaan; joidenkin naapurimaiden kanssa tehtyjen rajayhteistyösopimusten takaisinottoa koskevat määräykset pannaan tosiasiallisesti täytäntöön; takaisinottosopimuksia koskevissa neuvotteluissa ja sopimusten tekemisessä edistytään ainakin joidenkin sellaisten maiden kanssa, jotka ovat keskeisiä Turkkiin suuntautuvan laittoman maahanmuuton alkuperämaita. Ø Riittävien rahoitus- ja henkilöresurssien varmistaminen muuttoliikkeen tosiasiallista hallintaa varten, mukaan lukien asianmukaiset koulutusohjelmat Komissio katsoo, että tämä vertailuarvo on lähes täytetty. Edistyminen edellyttää, että Turkin viranomaiset saattavat päätökseen maahanmuuton hallintaa käsittelevän pääosaston perustamisen; osoittavat pääosastolle edelleen riittävästi resursseja, jotta se voisi hoitaa tehtävänsä. Ø Turkissa laittomasti asuvien kolmansien maiden kansalaisten tosiasiallinen poistaminen alueelta Komissio katsoo, että tämä vertailuarvo on lähes täytetty. Komissio suosittelee, että Turkin viranomaiset parantavat valmiuksiaan selvittää kiinni ottamiensa laittomien maahanmuuttajien kansalaisuus, jotta voitaisiin vähentää riskiä siitä, että osa heistä välttää maasta poistamisen antamalla vääriä tietoja alkuperästään. Ø Vapaaehtoisen paluun mahdollistavien edellytysten luominen sellaisille kolmansien maiden kansalaisille, jotka on poistettu maasta ja jotka haluavat käyttää tätä mahdollisuutta Kun otetaan huomioon ulkomaalaisia ja kansainvälistä suojelua koskevan lain säännökset ja Turkissa jo toteutetut tuettua vapaaehtoista paluuta koskevat rajoitetut pilottiohjelmat, komissio katsoo, että tämä vertailuarvo on täytetty osittain, mutta edistymisnäkymät ovat hyvät. Jotta komissio voisi muuttaa arviointiaan myönteiseen suuntaan, sen olisi saatava tietoja, joiden avulla se voisi tarkistaa, miten Turkin lainsäädännön uusia säännöksiä laittomien maahanmuuttajien vapaaehtoisesta paluusta tosiasiassa sovelletaan; tilastotietoja Turkin viranomaisten hyväksymien ja tosiasiallisesti toteuttamien vapaaehtoisten paluiden määrästä. Ø Asianmukaisista infrastruktuureista (myös säilöönottokeskukset) huolehtiminen ja asiasta vastaavien elinten lujittaminen sen varmistamiseksi, että sellaiset kolmansien maiden kansalaiset, jotka asuvat Turkissa tai kulkevat laittomasti sen kautta, poistetaan tosiasiallisesti Turkin alueelta samalla kun palautettaville tarjotaan kaikkea tarvittavaa oikeusapua, sosiaalista ja psykologista apua sekä ihmisarvoiset ja oikeudenmukaiset säilöönotto-olosuhteet ja maastapoistamismenettelyt Komissio katsoo, että tämä vaatimus on täytetty osittain, mutta edistymisnäkymät ovat hyvät. Jotta vertailuarvon täyttämisessä voitaisiin edistyä, komissio suosittelee, että Turkin viranomaiset jatkavat työtään sellaisten vastaanottokeskusten rakentamiseksi ja varustamiseksi, joissa laittomille maahanmuuttajille voitaisiin tarjota ihmisarvoiset olot takaisinotto- ja maastapoistamismenettelyjen ajaksi. Lisäksi komissio suosittelee parantamaan näiden ihmisten käytännön mahdollisuuksia saada oikeusapua, sosiaalista ja psykologista apua sekä ihmisarvoiset ja oikeudenmukaiset säilöönotto-olosuhteet ja menettelyt. Tätä varten olisi erityisesti tehtävä yhteistyötä alan järjestöjen kanssa sekä osoitettava tarkoitukseen riittävästi varoja ja koulutettua ja motivoitunutta henkilöstöä. 4. OSA-ALUE 3: YLEINEN JÄRJESTYS JA TURVALLISUUS 4.1. Yleisarvio Tämän osa-alueen tilanne Turkissa on vaihteleva ja toisinaan ristiriitainen. Lainvalvontaviranomaisilla on hyvät resurssit ja toiminta on aktiivista. Henkilöstö on yleensä erittäin ammattitaitoista ja tehtäväänsä sitoutunutta. Viranomaisten mittavat ponnistelut rikollisuuden torjumiseksi ovat tuottaneet paljon merkittäviä tuloksia. Maassa toimivien tai kansainvälisiin verkostoihin kuuluvien rikollisjärjestöjen paljastaminen ja hajottaminen ei kuitenkaan ole onnistunut odotusten mukaisesti. Turkilla on käytettävissään merkittävä valikoima vakiintuneita välineitä kansainvälisten kumppaneiden kanssa tehtävää poliisiyhteistyötä ja oikeudellista yhteistyötä varten. Yhteistyötä tehdään muun muassa EU:n jäsenvaltioiden ja EU:n virastojen kanssa. Yhteistyön tulokset ovat kuitenkin sekä EU:n että Turkin kannalta riittämättömiä. Vaikeudet johtuvat useista tekijöistä, joihin kuuluvat muun muassa EU:n ja Turkin lainsäädännön erot, osapuolten liittyminen eri sopimuksiin ja erot tietyissä kysymyksissä noudatetussa lähestymistavassa. Turkin virkamiehet ovat monesti valmistelleet hallituksen hyväksyttäviksi laki- ja sopimusluonnoksia, joiden täytäntöönpano tehostaisi yhteistyötä tai Turkin lainvalvontaviranomaisten valmiuksien käyttöä, mutta niiden käsittely on ollut pysähdyksissä vuosikausia syistä, jotka eivät ole komission tiedossa. Näköpiirissä on monia merkittäviä edistysaskeleita, jotka voitaisiin toteuttaa nopeasti, jos niiden tueksi löytyy poliittista uudistustahtoa. 4.2. Yksityiskohtaiset huomautukset yleistä järjestystä ja turvallisuutta koskevan osa-alueen vertailuarvoista 4.2.1. Järjestäytyneen rikollisuuden, terrorismin ja korruption ehkäiseminen ja torjunta Ø Järjestäytyneen rikollisuuden torjuntaa koskevan kansallisen strategian ja toimintasuunnitelman täytäntöönpanon jatkaminen ja päätökseen saattaminen (erityisesti rajatylittävien näkökohtien osalta) ja täytäntöönpanon edellyttämistä asianmukaisista henkilöresursseista ja varoista huolehtiminen Turkki on osoittanut huomattavasti taloudellisia, teknisiä ja henkilöresursseja järjestäytyneen rikollisuuden torjuntaan. Kuten muun muassa Turkin poliisin vuonna 2013 julkaisemasta, salakuljetuksen ja järjestäytyneen rikollisuuden torjuntaa koskevasta kertomuksesta käy ilmi, lainvalvontaviranomaisten saavutukset tällä alalla ovat merkittäviä. Komission olisi kuitenkin vielä saatava tietoja toimenpiteistä, joita Turkin viranomaiset ovat toteuttaneet järjestäytyneen rikollisuuden torjuntaa koskevan toimintasuunnitelman panemiseksi täytäntöön, tai siitä, miten tällaisten toimenpiteiden ja järjestäytynyttä rikollisuutta koskevan yleisen strategian avulla voidaan tehokkaasti torjua Turkissa toimivista rikollisjärjestöistä johtuvaa uhkaa. Käytettävissä ei nähtävästi ole myöskään analyysia rikollisjärjestöjen rakenteesta ja toimintavoista Turkissa. Näin ollen komissio katsoo, että tämän vertailuarvon mukaiset vaatimukset on täytetty vain osittain. Saadakseen suotuisamman arvioinnin komissiolta Turkin viranomaisten on toimitettava · tietoja toimintasuunnitelman täytäntöön panemiseksi tosiasiallisesti toteutetuista toimenpiteistä; · tietoja, joiden avulla komissio saa käsityksen Turkkiin asettautuneiden, kansallisella tai kansainvälisellä tasolla toimivien rikollisjärjestöjen luonteesta ja koosta sekä niiden toiminnan tyypillisestä maantieteellisestä ja taloudellisesta ulottuvuudesta; ja selvitys siitä, millaisin menetelmin Turkin viranomaiset aikovat hajottaa nämä rikollisjärjestöt ja torjua niiden toimintaa. Ø Ihmiskaupan vastaisen Euroopan neuvoston yleissopimuksen allekirjoittaminen ja ratifiointi ja tässä yleissopimuksessa sekä ihmiskaupan torjuntaan, ihmiskauppiaiden syyttämiseen ja heidän uhriensa suojeluun ja auttamiseen liittyvässä EU:n säännöstössä vahvistettujen vaatimusten mukaisia säännöksiä sisältävän lainsäädännön hyväksyminen ja tosiasiallinen täytäntöönpano Turkin rikoslaissa sekä ulkomaalaisia ja kansainvälistä suojelua koskevassa laissa on säännöksiä, joiden nojalla ihmiskauppiaat voidaan asettaa syytteeseen ja ihmiskaupan uhreille voidaan tarjota apua. Turkilla ei kuitenkaan ole kattavaa lainsäädäntöä ihmiskaupasta ja vaikka asianomainen Euroopan neuvoston yleissopimus on allekirjoitettu, sitä ei ole vielä ratifioitu. Tämän perusteella komissio katsoo, että tämä vaatimus on täytetty vain osittain. Komissio suosittelee, että Turkin viranomaiset ratifioivat Euroopan neuvoston yleissopimuksen ihmiskaupan vastaisesta toiminnasta; ja antavat lain, jossa ihmiskauppaa käsitellään kokonaisvaltaisesti yleissopimuksessa ja EU:n säännöstössä vahvistettujen vaatimusten mukaisesti. Ø Asianmukaisista infrastruktuureista ja riittävistä henkilöresursseista ja varoista huolehtiminen, jotta ihmiskaupan uhreille on tarjota ihmisarvoinen vastaanotto, heidän oikeuksiaan ja ihmisarvoaan voidaan suojella ja heidän sosiaalista ja ammatillista sopeutumistaan voidaan tukea Komissio katsoo, että tämä vertailuarvo on täytetty osittain, koska Turkissa on jo ryhdytty toimiin ihmiskaupan uhrien tukemiseksi. Komissio suosittelee, että Turkin viranomaiset lisäävät tukitarjontaansa, erityisesti avaamalla lisää suojatiloja, voidakseen selviytyä pelastettavien uhrien suuresta määrästä; laativat ohjelmia, joilla tuetaan uhrien sosiaalista ja ammatillista sopeutumista yhteiskuntaan; ja varmistavat, että ihmiskaupan uhrien parissa työskentelevä henkilöstö saa asianmukaista koulutusta. Ø Rikoksen tuottaman hyödyn rahanpesua, etsintää, takavarikkoa ja menetetyksi tuomitsemista sekä terrorismin rahoituksen estämistä koskevan Euroopan neuvoston yleissopimuksen (CETS nro 198) ratifioiminen ja sen määräysten saattaminen osaksi kansallista lainsäädäntöä sekä lainsäädännön hyväksyminen ja tosiasiallinen täytäntöönpano yleissopimuksen vaatimusten ja rahanpesunvastaisen toimintaryhmän (FATF) varojen jäädyttämistä koskevasta järjestelmästä ja terrorismin rahoittamisen määritelmästä antamien suositusten noudattamiseksi Vaikka Turkki ei ole vielä ratifioinut kyseistä yleissopimusta, se on valmistellut kansallista lainsäädäntöä ja kehittänyt hallinnollisia valmiuksia rahanpesun ja terrorismin rahoituksen torjumiseksi. Komissio katsoo sen vuoksi, että tämä vaatimus on täytetty osittain, mutta edistymisnäkymät ovat hyvät. Komissio suosittelee, että Turkin viranomaiset ratifioivat yleissopimuksen ja panevat sen täytäntöön; tarkistavat kansallista lainsäädäntöä, jotta se vastaisi täysin yleissopimuksen määräyksiä; perustavat järjestelmän rikoksen tuottaman hyödyn menetetyksi tuomitsemista koskevien tilastotietojen keruun keskittämiseksi; ja toteuttavat täysimääräisesti rahanpesunvastaisen toimintaryhmän suositukset. Turkin viranomaisia kannustetaan myös harkitsemaan mahdollisuutta perustaa varallisuuden takaisin hankinnasta vastaava toimisto rikoksen tuottaman hyödyn menetetyksi tuomitsemista ja takaisinperintää varten. Ø Euroopan neuvoston tietoverkkorikollisuutta koskevan yleissopimuksen ratifioiminen sekä lainsäädännön hyväksyminen ja toimenpiteiden toteuttaminen yleissopimuksen panemiseksi täytäntöön Kun otetaan huomioon, että Turkki on äskettäin ratifioinut yleissopimuksen, jota ei kuitenkaan ole vielä ryhdytty panemaan täytäntöön, ja että lainvalvontaviranomaisilla on huomattavat valmiudet torjua tietoverkkorikollisuutta, komissio katsoo, että tämä vaatimus on täytetty osittain, mutta edistymisnäkymät ovat hyvät. Komissio suosittelee, että Turkin viranomaiset aloittavat yleissopimuksen täytäntöönpanon ja tarkistavat kansallista lainsäädäntöä, jotta se vastaisi täysin yleissopimuksen määräyksiä, erityisesti sen 9, 16, 17 ja 18 artiklaa. Ø Huumausaineiden ja niiden väärinkäytön torjumista koskevan kansallisen strategian ja alan toimintasuunnitelmien täytäntöönpanon jatkaminen sekä yhteistyön kehittäminen Euroopan huumausaineiden ja niiden väärinkäytön seurantakeskuksen (EMCDDA) kanssa Turkin viranomaiset näyttävät olevan erittäin aktiivisia huumausainekaupan torjunnassa. Lisäksi viranomaiset tekevät yhteistyötä Euroopan huumausaineiden ja niiden väärinkäytön seurantakeskuksen (EMCDDA) kanssa ja ovat aloittaneet strategian ja toimintasuunnitelman täytäntöönpanon. Turkin sisäasianministeriön julkaisemassa vuoden 2013 huumausaineraportissa selostetaan varsin kattavasti huumausaineiden kaupan ja niiden väärinkäytön tilannetta Turkissa sekä Turkin viranomaisten toimia näiden ilmiöiden torjumiseksi. Turkin viranomaiset eivät kuitenkaan ole toimittaneet yksityiskohtaisia tietoja toimintasuunnitelman täytäntöönpanemiseksi toteutetuista toimenpiteistä. Turkki ratifioi EMCDDA:n kanssa tehdyn yhteistyösopimuksen 29. kesäkuuta 2012, mutta Turkin viranomaiset eivät ole tallettaneet virallista ratifioimiskirjaa, mikä estää sopimuksen voimaantulon Turkissa. Edellä esitetyn perusteella komissio katsoo, että tämä vertailuarvo on täytetty osittain, mutta edistymisnäkymät ovat hyvät. Jotta komissio voisi muuttaa arviointiaan myönteiseen suuntaan, sen olisi saatava yksityiskohtaisia tietoja toimenpiteistä, joita Turkin viranomaiset ovat toteuttaneet pannakseen tosiasiallisesti täytäntöön voimassa olevan huumausaineiden ja niiden väärinkäytön torjumista koskevan toimintasuunnitelman. Komissio suosittelee myös, että Turkin viranomaiset pyrkivät jatkuvasti parantamaan vuosiraporttiensa laatua (joka on jo nyt hyvä) ja mahdollistavat EMCDDA:n kanssa tehdyn yhteistyösopimuksen voimaantulon tallettamalla virallisen ratifioimiskirjan. Ø Lahjonnan vastaisen kansallisen strategian ja toimintasuunnitelman sekä GRECOn suositusten (I, II ja III arviointikierros) täytäntöönpanon jatkaminen. Komissio katsoo, että tämä vertailuarvo on täytetty vain osittain, koska Turkin viranomaisilta saatujen vähäisten tietojen perusteella näyttää siltä, että vain osaa GRECOn suosituksista on noudatettu asianmukaisesti ja että vain joitakin lahjonnan vastaiseen toimintasuunnitelmaan sisältyvistä toimenpiteistä on toteutettu. Komissio suosittelee, että Turkin viranomaiset · ryhtyvät jatkotoimiin kaikkien GRECOn suositusten johdosta; · saattavat päätökseen lahjonnan vastaisen toimintasuunnitelman täytäntöönpanon; · toimittavat yksityiskohtaisia tietoja näiden kahden suosituksen noudattamiseksi toteutetuista toimenpiteistä. Koska nykyisen lahjonnan vastaisen strategian ja toimintasuunnitelman voimassaolo päättyy vuonna 2014, komissio suosittelee myös, että Turkin viranomaiset hyväksyvät uuden strategian ja toimintasuunnitelman ja aloittavat niiden täytäntöönpanon. Näiden asiakirjojen olisi perustuttava perusteelliseen analyysiin korruption ehkäisemisestä ja torjunnasta ja niissä olisi annettava seuraavat tiedot: · tiukat määräajat suunniteltujen toimenpiteiden täytäntöönpanolle; · talousarviomäärärahat; · toimien suorittamisesta vastaavat elimet ja henkilöt; ja · tulosindikaattorit. Kansalaisyhteiskunnan olisi osallistuttava näiden asiakirjojen laadinta- ja seurantaprosessiin. Vastuu toimintasuunnitelman täytäntöönpanoa koskevasta yleisestä seurannasta ja raportoinnista olisi annettava jollekin julkisen sektorin elimelle tai työryhmälle, jolla on valtuudet toimia riittävän riippumattomasti. 4.2.2. Oikeudellinen yhteistyö Ø Rikosoikeudelliseen yhteistyöhön liittyvien kansainvälisten yleissopimusten täytäntöönpano ja noudattaminen (erityisesti Euroopan neuvoston puitteissa vuonna 1957 tehty rikoksen johdosta tapahtuvaa luovuttamista koskeva yleissopimus nro 24, mukaan lukien vuosina 1975, 2010 ja 2012 tehdyt lisäpöytäkirjat, joita ei vielä ole pantu täytäntöön, vuonna 1959 tehty keskinäistä oikeusapua rikosasioissa koskeva yleissopimus nro 30, mukaan lukien vuoden 2001 lisäpöytäkirja, jota ei vielä ole pantu täytäntöön, sekä vuonna 1983 tehty tuomittujen siirtämistä koskeva yleissopimus nro 112, mukaan lukien vuoden 1997 lisäpöytäkirja, jota ei vielä ole pantu täytäntöön) Turkki on jo liittynyt moniin tässä kohdassa mainittuihin yleissopimuksiin ja pöytäkirjoihin ja aloittanut niiden täytäntöönpanon. Lisäksi se aikoo allekirjoittaa muitakin mainituista yleissopimuksista ja pöytäkirjoista. Komissio katsoo, että tämä vaatimus on täytetty osittain, mutta edistymisnäkymät ovat hyvät. Komissio suosittelee, että Turkin viranomaiset allekirjoittavat ja ratifioivat rikoksen johdosta tapahtuvaa luovuttamista koskevan yleissopimuksen kolme pöytäkirjaa, keskinäistä oikeusapua rikosasioissa koskevan yleissopimuksen pöytäkirjan ja tuomittujen siirtämistä koskevan yleissopimuksen pöytäkirjan, joihin Turkki ei ole vielä liittynyt, ja aloittavat niiden täytäntöönpanon. Ø Toimenpiteiden toteuttaminen tuomareiden ja syyttäjien rikosoikeudellisen yhteistyön parantamiseksi EU:n jäsenvaltioiden ja alueen maiden kanssa Turkin viranomaiset ja asiantuntijat ovat valmistelleet kattavaa säädöstä, jossa määriteltäisiin selkeästi ja yksinkertaisesti menettelyt, joita Turkin viranomaisten olisi noudatettava pystyäkseen esittämään kansainväliseen rikosoikeudelliseen yhteistyöhön liittyviä pyyntöjä ja antamaan siihen liittyvää apua mahdollisimman tehokkaalla ja vaikuttavalla tavalla. Tällaista säädöstä ei kuitenkaan ole vielä annettu. Tämän perusteella komissio katsoo, että tämä vaatimus on täytetty osittain, mutta edistymisnäkymät ovat hyvät. Komissio kannustaa Turkkia hyväksymään kyseisen kattavan säädöksen, jotta vertailuarvon täyttämisessä voitaisiin edistyä. Lisäksi komissio suosittelee, että Turkki jatkaa asiaan liittyvien hallinnollisten, teknisten ja oikeudellisten toimenpiteiden toteuttamista, koulutus mukaan luettuna, jotta voidaan varmistaa, että Turkin viranomaiset pystyvät aiempaa nopeammin vastaamaan rikosasioihin liittyvää oikeusapua koskeviin pyyntöihin. Ø Yhteistyön kehittäminen Eurojustin kanssa Turkin viranomaiset hyödyntävät asianmukaisesti Eurojustin tarjoamia tilaisuuksia suhteiden kehittämiseen. Turkin mahdollisuudet tehdä täysimittaista yhteistyötä Eurojustin kanssa ovat kuitenkin rakenteellisesti heikot, sillä maan kansallinen tietosuojalainsäädäntö ei ole EU:n säännöstön mukainen. Tämän vuoksi Eurojust ei voi vaihtaa yksittäisiin oikeustapauksiin liittyviä henkilötietoja tai luottamuksellisia tietoja Turkin viranomaisten kanssa. Tämän perusteella komissio katsoo, että tämä vaatimus on täytetty vain osittain. Komissio suosittelee, että Turkin viranomaiset antavat EU:n säännöstöä vastaavaa kansallista lainsäädäntöä tietosuojasta ja ryhtyvät panemaan sitä täytäntöön. Lisäksi komissio suosittelee viranomaisia toimittamaan tietoja suunnittelemistaan toimista, joiden avulla ne aikovat kehittää yhteistyösuhteitaan Eurojustin kanssa. Ø Vuoden 1980 Haagin yleissopimuksen (yksityisoikeuden alaa koskeva yleissopimus kansainvälisestä lapsikaappauksesta) täytäntöönpanon jatkaminen sekä liittyminen vuoden 1996 Haagin yleissopimukseen (yleissopimus toimivallasta, sovellettavasta laista, tuomioiden tunnustamisesta ja täytäntöönpanosta sekä yhteistyöstä vanhempainvastuuseen ja lasten suojeluun liittyvissä asioissa) ja vuoden 2007 Haagin yleissopimukseen (yleissopimus lasten ja muiden perheenjäsenten elatusavun kansainvälisestä perinnästä) Turkki soveltaa vuoden 1980 Haagin yleissopimusta, vaikkakin menettelyissä on usein viiveitä. Se ei ole vuoden 1996 ja vuoden 2007 yleissopimusten sopimuspuoli, mutta on liittynyt muihin yleissopimuksiin, joissa käsitellään vastaavia asioita eri tavalla. Tämän perusteella komissio katsoo, että tämä vaatimus on täytetty vain osittain. Komissio suosittelee, että Turkin viranomaiset liittyvät vuosien 1996 ja 2007 Haagin yleissopimuksiin; toteuttavat tehokkaita toimenpiteitä vähentääkseen vuoden 1980 Haagin yleissopimuksen soveltamiseen liittyvien menettelyjen viiveitä hyväksyttävälle tasolle. Viimeksi mainitun seikan osalta Turkin viranomaisia kehotetaan kiinnittämään erityistä huomiota sen menettelyn uudistamiseen, jonka mukaisesti Haagin yleissopimuksen soveltaminen tällä hetkellä tapahtuu, jotta oikeusjutut saataisiin nopeammin vireille, olisivat lyhytkestoisempia (erityisesti muutoksenhaun osalta) ja käsiteltäisiin erityistuomioistuimissa. Turkin viranomaisia kehotetaan myös harkitsemaan tuomarin nimittämistä yhteysviranomaiseksi Haagin kansainväliseen tuomariverkostoon Haagin yleissopimusten soveltamisalaan kuuluvissa asioissa tehtävän yhteistyön helpottamiseksi. Ø Tosiasiallisen rikosoikeudellisen yhteistyön tekeminen kaikkien EU:n jäsenvaltioiden kanssa myös rikoksen johdosta tapahtuvaa luovuttamista koskevissa kysymyksissä muun muassa edistämällä keskushallinnon viranomaisten välistä suoraa yhteydenpitoa Turkin mahdollisuuksia tehdä täysimittaista yhteistyötä EU:n jäsenvaltioiden kanssa rikoksen johdosta tapahtuvaa luovuttamista koskevissa kysymyksissä haittaavat ensisijaisesti tietyt rakenteelliset rajoitukset ja erityisesti Turkin perustuslakiin kirjattu periaate olla sallimatta maan kansalaisten luovuttamista. Myöskään EU:n kansalaisia ei voida luovuttaa Turkkiin. Näiden rajoitusten puitteissa ja vastavuoroisuuden periaate ja asiaan sovellettavat kansainväliset yleissopimukset huomioon ottaen Turkin viranomaiset ovat kuitenkin periaatteessa valmiita tekemään yhteistyötä EU:n jäsenvaltioiden kanssa muiden kuin oman maan kansalaisten luovuttamisessa. Turkin oikeusjärjestykseen sisältyy lisäksi säännöksiä, joiden mukaan Turkki voi aloittaa kansalliset syytetoimet tai panna täytäntöön ulkomailla annetut tuomiot sellaisten Turkin kansalaisten tapauksessa, jotka ovat paenneet Turkin alueelle syyllistyttyään rikoksiin ulkomailla. Turkin ja EU:n jäsenvaltioiden yhteistyötä rikosasioissa vaikeuttaa myös se, että Turkin viranomaiset ovat olleet haluttomia suostumaan joidenkin EU:n jäsenvaltioiden esittämiin oikeudellista yhteistyötä koskeviin pyyntöihin, koska kyseisten maiden oikeusviranomaiset olivat aiemmin hylänneet Turkin vastaavia pyyntöjä. Turkin viranomaiset toimivat näin myös tapauksissa, joissa jäsenvaltio oli hylännyt pyynnön teknisistä syistä, kuten siksi, että sen lainsäädäntö ja menettelytakeet pyynnössä tarkoitetun rikoksen osalta eroavat Turkin vastaavista säännöksistä. Tästä merkittävästä rajoitteesta huolimatta Turkin viranomaiset tekevät asianmukaista yhteistyötä rikosasioissa useimpien EU:n jäsenvaltioiden kanssa. Yhteistyön laajuus ja tehokkuus tosin saattavat vaihdella huomattavasti. Edellä esitetyn perusteella komissio katsoo, että tämä vertailuarvo on täytetty osittain. Komissio suosittelee, että Turkin viranomaiset · omaksuvat yhteistyömyönteisen asenteen jäsenvaltioiden viranomaisiin, jotka kääntyvät niiden puoleen rikosoikeudelliseen yhteistyöhön liittyvissä asioissa, siten että sovellettavia säännöksiä ja menettelyjä koskevassa vastavuoroisessa tietojenvaihdossa päästään asianmukaiselle tasolle ja vastavuoroisuuden periaatteen tiukasta soveltamisesta voidaan luopua; · jatkavat Turkin rikosoikeusjärjestelmän ja rikoslainsäädännön uudistamista, jotta voidaan varmistaa sen parempi yhdenmukaisuus EU:n ja eurooppalaisten normien kanssa, ja varmistavat samalla oikeuslaitoksen riippumattomuuden säilymisen ja menettelyllisten takeiden lujittamisen; · auttavat jäsenvaltioiden viranomaisia sellaisten Turkin lainsäädännön mukaisten menettelyjen määrittämisessä ja soveltamisessa, jotka mahdollistavat syytteiden nostamisen tapauksissa, joissa Turkin kansalainen on syyllistynyt rikokseen EU:n alueella ja tämän jälkeen paennut Turkkiin; · tekevät rikosoikeudellista yhteistyötä kaikkien EU:n jäsenvaltioiden ja myös Kyproksen tasavallan viranomaisten kanssa ilman syrjintää. 4.2.3. Lainvalvonta-alan yhteistyö Ø Tarvittavien toimenpiteiden toteuttaminen tosiasiallisen ja tehokkaan lainvalvonta-alan yhteistyön varmistamiseksi asiaankuuluvien kansallisten virastojen välillä – erityisesti rajavartijoiden, poliisien ja tullivirkailijoiden välillä siten, että virastot tekevät keskenään täysimääräistä yhteistyötä tiedustelutiedon ja muun tiedon vaihdossa – sekä yhteistyön varmistamiseksi oikeusviranomaisten kanssa. Turkin lainvalvontaviranomaiset eivät yleensä jaa resursseja ja työvälineitä toistensa kanssa, eikä niillä ei ole pääsyä toistensa tietokantoihin ja tiedustelutietoihin. Viranomaisilla on kuitenkin käytössään koordinointi- ja tietojenvaihtomekanismeja, niillä on oikeuslaitoksen tavoin pääsy kaikkiin asiaankuuluviin oikeudellisiin menettelyihin UYAP-tietokantajärjestelmän kautta ja poliisi ja tulli ovat tehostaneet yhteistyötään tekemällä tietojenvaihtoa koskevan pöytäkirjan. Tämän vuoksi komissio katsoo, että tämä vertailuarvo on lähes täytetty. Komissio suosittelee, että Turkin viranomaiset jatkavat lainvalvontaviranomaisten ja muiden asiaankuuluvien julkisen sektorin elinten välisen yhteistyön kehittämistä ja pyrkivät erityisesti parantamaan valmiuksiaan tuottaa yhteisiä uhka-arviointeja, toteuttaa yhteisiä operaatioita ja hyödyntää yhä suuremmassa määrin toistensa osaamista tutkimuksia käynnistäessään ja suorittaessaan. Ø Alueellisten lainvalvontaviranomaisten välisen yhteistyön tehostaminen ja kahdenvälisten ja monenvälisten operatiivisten yhteistyösopimusten täytäntöönpano myös antamalla oikeaan aikaan asiaankuuluvia tietoja EU:n jäsenvaltioiden toimivaltaisille lainvalvontaviranomaisille Kun otetaan huomioon, että Turkki osallistuu erilaisten kansainvälisten poliisialan järjestöjen, erityisesti Interpolin, toimintaan ja että se on tehnyt turvallisuussopimuksia useimpien EU:n jäsenvaltioiden kanssa, komissio katsoo, että tämä vaatimus on lähes täytetty. Komissio suosittelee, että Turkin viranomaiset tekevät poliisiyhteistyötä muun muassa Interpolin yhteydessä EU:n kaikkien jäsenvaltioiden, myös Kyproksen tasavallan, viranomaisten kanssa. Ø Lainvalvontaviranomaisten operatiivisten ja erityisten tutkintatoimien laadun parantaminen sekä niiden valmiuksien lisääminen, jotta ne voivat käsitellä tehokkaammalla tavalla vakavia rikoksia ja rajatylittävää rikollisuutta, myös henkilö- ja matkustusasiakirjoihin liittyviä petoksia Turkin lainvalvontaviranomaisilla näyttäisi olevan hyvät valmiudet tämän vertailuarvon mukaisten vaatimusten osalta. Komissio katsoo, että tämä vertailuarvo on täytetty. Ø Tehokas yhteistyö OLAFin ja Europolin kanssa euron suojelemiseksi väärentämiseltä Turkin viranomaiset tekevät tehokasta ja säännöllistä yhteistyötä asiaankuuluvien EU:n toimielinten ja EU:n jäsenvaltioiden elinten kanssa euron suojelemiseksi väärentämiseltä. Komissio katsoo, että tämä vertailuarvo on täytetty. Ø Turkin talousrikostutkintaviraston (MASAK) voimavarojen vahvistaminen ja sen yhteistyön kehittäminen muiden talousrikostutkintayksiköiden kanssa EU:n jäsenvaltioissa MASAK on suhteellisen uusi virasto, mutta kun otetaan huomioon sen laaja-alainen toiminta ja sen jo nyt harjoittama yhteistyö EU:n jäsenvaltioiden rahanpesun selvittelykeskusten kanssa, komissio katsoo, että tämä vaatimus on täytetty osittain, mutta edistymisnäkymät ovat hyvät. Komissio suosittelee, että Turkin viranomaiset toteuttavat joitakin lisätoimenpiteitä parantaakseen MASAK-viraston valmiuksia ja kehittääkseen välineitä, joiden avulla virasto voi parantaa tutkimustensa laatua ja lisätä niiden määrää ja valikoimaa. Tätä varten olisi erityisesti parannettava MASAK-viraston valmiuksia kerätä, käsitellä ja analysoida tietoja epäilyttävistä liiketoimista, jotta sen tutkinta olisi tehokkaampaa ja tuloksekkaampaa; kerättävä tietoja ja laadittava tilastoja rahanpesua koskevien syytteiden nostamiseen johtaneiden epäilyttävien liiketoimien ja näissä tapauksissa annettujen tuomioiden määrästä; suoritettava sisäisten resurssien arviointi, jossa selvitetään, ovatko MASAK-viraston järjestelmät, henkilöstö ja resurssit riittäviä; suoritettava kansallinen riskinarviointi, jossa selvitetään Turkissa esiintyvät rahanpesun menetelmät ja määritellään riskialttiit rahoitustuotteet ja yritykset, ja pyrittävä yhteistyössä säänneltyjen alojen kanssa minimoimaan nämä uhat. Tämän riskinarvioinnin perusteella voitaisiin laatia Turkin uusi rahanpesun torjuntaa koskeva toimintasuunnitelma; arvioitava rahanpesun ja terrorismin rahoituksen torjunnan alalla sovellettavat valvontamenettelyt, jotta voitaisiin varmistaa, että ne vastaavat EU:n jäsenvaltioiden soveltamia käytäntöjä; luotava järjestelmä rahanpesun ja terrorismin rahoituksen torjunnan alalla työskentelevien, säännösten noudattamista valvovien virkamiesten pätevyyden arviointia varten; ja järjestettävä rahanpesun ja terrorismin rahoituksen torjuntaan liittyvää yhteistä koulutusta Turkin lainvalvontaviranomaisten kanssa. Ø Europolin kanssa tehdyn strategisen sopimuksen täytäntöönpanon jatkaminen Komissio katsoo, että tämä vaatimus on lähes täytetty. Komissio suosittelee että Turkin viranomaiset jatkavat kaikkien sellaisten yhteistyömuotojen kehittämistä, joihin strateginen sopimus tarjoaa mahdollisuuden. Ø Operatiivisen yhteistyösopimuksen tekeminen Europolin kanssa ja sen täysimääräinen ja tosiasiallinen täytäntöönpano Tätä vaatimusta ei ole täytetty. Komissio suosittelee, että Turkin viranomaiset antavat EU:n säännöstöä vastaavaa kansallista tietosuojalainsäädäntöä ja aloittavat sen täytäntöönpanon, jotta Turkki voisi edistyä operatiivisen yhteistyösopimuksen tekemisessä Europolin kanssa. 4.2.4 Tietosuoja Ø Asiaankuuluvien kansainvälisten yleissopimusten, erityisesti Euroopan neuvoston vuoden 1981 yleissopimuksen yksilöiden suojelusta henkilötietojen automaattisessa tietojenkäsittelyssä ja sen lisäpöytäkirjan nro 181, allekirjoittaminen, ratifioiminen ja täytäntöönpano Komissio katsoo, että tätä vaatimusta ei ole täytetty. Komissio suosittelee, että Turkin viranomaiset ratifioivat ja panevat täytäntöön yleissopimuksen ja sen lisäpöytäkirjan. Ø Henkilötietojen suojaa koskevan lainsäädännön, joka olisi EU:n normien mukaista erityisesti henkilötietojen suojasta vastaavan viranomaisen riippumattomuuden osalta, hyväksyminen ja täytäntöönpano Komissio katsoo, että tätä vaatimusta ei ole täytetty. Komissio suosittelee, että Turkin viranomaiset antavat EU:n säännöstöä vastaavaa kansallista lainsäädäntöä tietosuojasta ja ryhtyvät panemaan sitä täytäntöön. 5. OSA-ALUE 4: PERUSOIKEUDET 5.1. Yleisarvio Niiltä osin kuin se on tarpeen viisumivapausprosessin edistymisen arvioimiseksi, voidaan todeta, että Turkki on toteuttanut merkittäviä toimia ja edistynyt hyvin aloilla, jotka kuuluvat tämän osa-alueen vertailuarvojen piiriin. Uudistusten ja uusien menettelytapojen toteuttaminen on monissa tapauksissa jo aloitettu. Komissio kannustaa Turkkia jatkamaan niitä. 5.2. Yksityiskohtaiset huomautukset perusoikeuksia koskevan osa-alueen vertailuarvoista 5.2.1. Kansalaisten liikkumisvapaus Sen varmistaminen, että Turkin kansalaisten liikkumisvapautta ei perusteettomasti rajoiteta muun muassa toimenpiteillä, jotka ovat luonteeltaan syrjiviä ja perustuvat esimerkiksi sukupuoleen, rotuun, ihonväriin, etniseen tai sosiaaliseen alkuperään, geneettisiin ominaisuuksiin, kieleen, uskontoon tai vakaumukseen, poliittisiin tai muihin mielipiteisiin, kansalliseen vähemmistöön kuulumiseen, varallisuuteen, syntyperään, vammaisuuteen, ikään tai sukupuoliseen suuntautumiseen. Tarvittaessa asiaa koskevien täysimääräisten tutkintojen toteuttaminen Koska vapaa liikkuvuus on yleisesti ottaen taattu Turkissa eikä tälle vapaudelle näytä olevan merkittäviä esteitä myöskään käytännössä, komissio katsoo, että tämä vaatimus on täytetty. 5.2.2. Henkilöasiakirjojen myöntämisen edellytykset ja menettelyt Ø Tietojen antaminen Turkin kansalaisuuden saamisen ehdoista ja olosuhteista Turkki on toimittanut riittävät tiedot Turkin kansalaisuuden saamista koskevista edellytyksistä. Komissio katsoo sen vuoksi, että Turkki on täyttänyt tämän vaatimuksen. Ø Tietojen antaminen henkilötietojen muuttamisen ehdoista Turkki on toimittanut riittävät tiedot henkilötietojen muuttamisen ehdoista. Komissio katsoo sen vuoksi, että Turkki on täyttänyt tämän vaatimuksen. Ø Sen varmistaminen, että kaikki kansalaiset, mukaan lukien naiset, lapset, vammaiset, vähemmistöihin kuuluvat henkilöt, maansisäiset pakolaiset ja muut heikossa asemassa olevat väestöryhmät, voivat tosiasiallisesti saada kaikenlaisia henkilö- ja matkustusasiakirjoja Turkin lainsäädännön mukaan kaikilla kansalaisilla on oikeus saada matkustus- ja henkilöasiakirjoja. Komissio katsoo sen vuoksi, että Turkki on täyttänyt tämän vaatimuksen. Ø Sen varmistaminen, että Turkissa oleskelevat pakolaiset ja kansalaisuudettomat henkilöt voivat tosiasiallisesti saada kaikenlaisia henkilöasiakirjoja Komissio katsoo, että tämä vaatimus on lähes täytetty. Komissio suosittelee, että Turkin viranomaiset jatkavat työtään sen varmistamiseksi, että kaikkien maassa oleskelevien kansainvälistä suojelua hakevien ja sitä saavien henkilöiden rekisteröinti tapahtuu viivytyksettä ja että heillä on mahdollisuus saada asianmukaiset henkilöasiakirjat. Helposti saatavilla olevien tietojen tarjoaminen rekisteröintivaatimuksista ulkomaalaisille, jotka haluavat asua Turkissa, ja asiaa koskevan lainsäädännön yhtäläisen ja avoimen täytäntöönpanon varmistaminen Kun otetaan huomioon uusi ulkomaalaisia ja kansainvälistä suojelua koskeva laki, komissio katsoo, että tämä vaatimus on täytetty. 5.2.3. Kansalaisoikeudet ja vähemmistöjen kunnioittaminen ja suojelu Ø Sellaisen politiikan laatiminen ja toteuttaminen, jolla käsitellään tehokkaalla tavalla romaniväestön sosiaalista syrjäytymistä, marginalisoitumista ja syrjintää koulutuksen ja terveyspalvelujen piiriin pääsyssä sekä romaniväestön vaikeuksia saada henkilötodistuksia, asuntoja ja työtä sekä osallistua julkiseen elämään Komissio katsoo, että tämä vaatimus on täytetty vain osittain. Komissio suosittelee, että Turkin viranomaiset hyväksyvät kokonaisvaltaisen strategian ja toimintasuunnitelman romanien tilanteen parantamiseksi Turkissa käyttäen mallina vuonna 2011 hyväksyttyä EU:n kehystä romanien integraatiota edistäville kansallisille strategioille ja ottaen strategian täytäntöönpanoon ja seurantaan mukaan romaniväestöä edustavia kansalaisyhteiskunnan järjestöjä; osoittavat asiasta vastaavalle julkishallinnon yksikölle riittävästi resursseja, jotta se pystyisi tehokkaasti koordinoimaan strategian ja toimintasuunnitelman täytäntöönpanoa; lisäävät laadullisten ja määrällisten tietojen keruuta romanien integraatiosta sekä asianomaisen kokonaisvaltaisen strategian ja toimintasuunnitelman täytäntöönpanon myötä tapahtuneesta edistymisestä; varmistavat, että suunniteltuihin romaneja koskeviin asuntopoliittisiin toimenpiteisiin liitetään sosiaalista osallisuutta edistäviä integroituja ohjelmia; ja antavat syrjinnän vastaista lainsäädäntöä käyttäen mallina EU:n säännöstöä rodusta tai etnisestä alkuperästä riippumattomasta yhdenvertaisesta kohtelusta. Ø Euroopan ihmisoikeussopimuksen lisäpöytäkirjojen nro 4 ja 7 ratifioiminen Turkki on allekirjoittanut ihmisoikeussopimuksen pöytäkirjat nro 4 ja 7, mutta se ei ole ratifioinut niitä, mistä syystä komissio katsoo, että tämä vaatimus on täytetty osittain. Komissio suosittelee, että Turkin viranomaiset ratifioivat ja panevat täytäntöön nämä kaksi pöytäkirjaa. Turkki voisi myös tehdä selvityksen, jossa tarkistetaan, onko sen kansallinen lainsäädäntö edellä mainittujen pöytäkirjojen määräysten mukaista. Jos selvityksessä havaitaan merkittäviä puutteita, komissio suosittelee, että Turkki toteuttaa tarvittavat toimenpiteet. Järjestäytynyttä rikollisuutta ja terrorismia koskevan oikeuskehyksen tarkistaminen Euroopan ihmisoikeussopimuksen ja Euroopan ihmisoikeustuomioistuimen oikeuskäytännön sekä EU:n säännöstön ja EU:n jäsenvaltioiden käytäntöjen mukaisesti, sekä sen tulkinnan tarkistaminen tuomioistuimissa, turvallisuusjoukoissa ja lainvalvontaviranomaisissa, jotta oikeus vapauteen ja turvallisuuteen, oikeus oikeudenmukaiseen oikeudenkäyntiin, sananvapaus sekä kokoontumis- ja yhdistymisvapaus varmistettaisiin käytännössä Komissio katsoo, että tämä vaatimus on täytetty vain osittain. Komissio suosittelee, että Turkin viranomaiset jatkavat Euroopan ihmisoikeussopimuksen rikkomisen estämiseksi laaditun toimintasuunnitelman täytäntöönpanoa ja osoittavat tarvittavat henkilöresurssit ja taloudelliset resurssit sen täytäntöönpanon ja seurannan varmistamiseksi; jatkavat rakentavaa suhtautumistaan ”Incal”-tapauksissa, jotta ministerikomitea voisi lopulta lopettaa tämän tapausryhmän valvonnan; toteuttavat toimenpiteitä, joilla varmistetaan yksilön tosiasiallinen oikeus viedä asiansa perustuslakituomioistuimeen ja lujitetaan oikeusasiamiesinstituutiota ja kansallisia ihmisoikeusinstituutioita: jatkavat terrorismin torjuntaa koskevan lainsäädännön tarkistamista ja muuttamista EU:n normien pohjalta ja yhteistyössä kansalaisyhteiskunnan järjestöjen edustajien kanssa; toteuttavat tarvittavat toimenpiteet sen varmistamiseksi, että lainvalvontaviranomaiset, tuomarit ja syyttäjät tulkitsevat voimassa olevaa lainsäädäntöä johdonmukaisesti ja ottaen huomioon Euroopan ihmisoikeussopimuksen määräykset ja Euroopan ihmisoikeustuomioistuimen oikeuskäytännön; toimenpiteisiin olisi kuuluttava myös tiedotus, koulutus sekä poliisin tekemiä rikoksia tutkivan riippumattoman ja puolueettoman elimen perustaminen. 6. OSA-ALUE 5: LAITTOMIEN MUUTTAJIEN TAKAISINOTTO 6.1. Yleisarvio Tällä alalla tarvitaan vielä paljon täytäntöönpanotoimia. Turkki ansaitsee tunnustusta joistakin jo toteuttamistaan myönteisistä toimista, joihin kuuluvat erityisesti EU:n ja Turkin välisen takaisinottosopimuksen ratifiointi ja uuden hallintorakenteen luominen takaisinottomenettelyn hallinnointia varten. Sopimus tuli kuitenkin voimaan vasta 1. lokakuuta 2014, joten sen täytäntöönpanosta ei ollut vielä saatavissa tietoja. Lisäksi yhtä sopimuksen keskeistä määräystä, joka koskee sellaisten muuttajien takaisinottoa, jotka ovat kolmansien maiden kansalaisia, aletaan soveltaa vasta kolmen vuoden kuluttua voimaantulosta, joten tähän osa-alueeseen kuuluvien vaatimusten täyttämistä voidaan arvioida kattavasti vasta sen jälkeen. Toista osa-alueen keskeistä vaatimusta, joka liittyy yksittäisten EU:n jäsenvaltioiden kanssa tehtyjen sopimusten mukaisten takaisinottovelvoitteiden täytäntöönpanoon, voidaan arvioida jo tässä vaiheessa, mutta tätä vaatimusta ei valitettavasti ole täytetty tyydyttävästi. 6.2. Yksityiskohtaiset huomautukset takaisinottoa koskevan osa-alueen vertailuarvoista Ø Jäsenvaltioiden kanssa tehtyjen nykyisten takaisinottosopimusten täysimääräinen ja tosiasiallinen täytäntöönpano Koska Turkin viranomaiset ovat hyväksyneet vain pienen osan Kreikan lähettämistä takaisinottopyynnöistä ja päättivät vuonna 2013 lisäksi yksipuolisesti lopettaa (siihen asti tekemänsä) takaisinottoa koskevan yhteistyön Bulgarian kanssa, komissio katsoo, että tätä vaatimusta ei ole täytetty. Komissio suosittelee, että Turkki noudattaa kaikkia takaisinottoon liittyviä velvoitteitaan jäsenvaltioita kohtaan ja varmistaa toimivan yhteistyön säilymisen tällä alalla. Ø EU:n ja Turkin välillä 21. kesäkuuta 2012 parafoidun takaisinottosopimuksen ratifiointi Turkki on ratifioinut takaisinottosopimuksen, joten tämä vaatimus on täytetty. Ø EU:n ja Turkin takaisinottosopimuksen kaikkien määräysten täysimääräinen ja tosiasiallinen täytäntöönpano, mikä osoittaa selkeästi, että takaisinottomenettelyt toimivat asianmukaisesti kaikkien jäsenvaltioiden suhteen EU:n kanssa tehty takaisinottosopimus tuli voimaan vasta 1. lokakuuta 2014 ja joitakin keskeisiä määräyksiä aletaan soveltaa vasta kolmen vuoden kuluttua voimaantulosta, minkä vuoksi komissio katsoo, että tätä vertailuarvoa ei ole täytetty. Ø Sisäisten menettelyjen laatiminen ja käyttöön ottaminen sellaisten Turkin kansalaisten, kolmansien maiden kansalaisten ja kansalaisuudettomien henkilöiden tunnistamiseksi ja palauttamiseksi nopeasti ja toimivasti, jotka eivät ole täyttäneet tai eivät enää täytä jonkin jäsenvaltion alueelle tulon taikka siellä oleskelun tai asumisen edellytyksiä sekä määrämaahan palautettavien henkilöiden kauttakulun helpottamiseksi yhteistyön hengessä Turkilla on käytössä laittomien muuttajien palauttamisen edellyttämät sisäiset menettelyt, jotka yleensä toimivat moitteettomasti Turkin kansalaisten osalta. Saatavilla ei ollut tietoja menettelyistä, joilla pyrittäisiin varmistamaan, että laittomien muuttajien, erityisesti niiden, jotka ovat kolmansien maiden kansalaisia, takaisinotto tapahtuu vaadituissa määräajoissa. Komissio katsoo, että tämä vaatimus on sen vuoksi täytetty vain osittain. Komissio suosittelee, että Turkin viranomaiset kehittävät tässä vaatimuksessa tarkoitettuja sisäisiä menettelyjä, myös niitä, joilla on tarkoitus varmistaa nopeutettujen rajamenettelyjen joustava täytäntöönpano, ja tiedottavat edistymisestä komissiolle. Turkin viranomaisten olisi saatava päätökseen henkilöstön rekrytointi ja koulutus maahanmuuton hallintaa käsittelevässä pääosastossa, jolla on nykyisin päävastuu kolmansien maiden kansalaisiin liittyvistä takaisinotto- ja palauttamistoimista. Viranomaisten olisi myös määriteltävä selkeästi pääosaston vastuualueet sekä menettelyt, joiden mukaisesti se tekee yhteistyötä muiden laittomiin muuttajiin liittyviä asioita hoitavien lainvalvonta- ja rajaviranomaisten asiaankuuluvan henkilöstön kanssa. Ø Toimivaltaisen viranomaisen valmiuksien lujittaminen, jotta se pystyy käsittelemään takaisinottohakemukset takaisinottosopimuksessa annetussa määräajassa ja vähentämään käsittelyä odottavien takaisinottopyyntöjen lukumäärää, mukaan lukien kolmansien maiden kansalaisiin liittyvät pyynnöt EU:n ja Turkin välisen takaisinottosopimuksen täytäntöönpano on aloitettu vasta äskettäin. Lisäksi osaa sopimuksen määräyksistä aletaan soveltaa vasta kolmen vuoden kuluttua sen voimaantulosta. Näistä syistä ei ole vielä mahdollista arvioida, kuinka hyvin sopimuksessa vahvistettuja määräaikoja takaisinottohakemusten käsittelylle noudatetaan. Sen vuoksi komissio katsoo, että tätä vaatimusta ei ole täytetty. Ø Takaisinottohakemusten käsittely kansallisten ja EU:n tietosuojavaatimusten mukaisesti Koska Turkki ei ole vielä antanut EU:n normien mukaista tietosuojalainsäädäntöä, tätä vaatimusta ei ole täytetty. Ø Takaisinottoa koskevien yksityiskohtaisten tilastojen kerääminen ja jakaminen hyvissä ajoin jäsenvaltioiden ja Euroopan komission kanssa EU:n ja Turkin välisen takaisinottosopimuksen täytäntöönpanoa ei ole vielä aloitettu, joten takaisinottoa koskevien tilastojen laatimista ja jakamista ei pystytä vielä arvioimaan. Sen vuoksi komissio katsoo, että tätä vaatimusta ei ole täytetty. 7. TILASTOT 7.1. Yleisarvio Etenemissuunnitelmaan Turkin riskiprofiilissa tapahtuvien muutosten seurantaa varten valitut tilastolliset indikaattorit ovat kehittyneet jossain määrin myönteiseen suuntaan kahta poikkeusta lukuun ottamatta. Yksi poikkeus koskee takaisinoton alalla tehtävää yhteistyötä, joka on edelleen riittämätöntä. Toinen poikkeus koskee sitä yhä suurempaa ihmismäärää, joka saapuu Turkista EU:hun väärennetyillä tai vilpillisillä matkustusasiakirjoilla. 7.2. Yksityiskohtaiset huomautukset tilastoista Ø Turkista tulleiden viisumihakemusten hylkäämisaste Viisumihakemusten hylkäämisaste Turkissa on pienentynyt vähän mutta tasaisesti. Vuonna 2010 hylättiin 6,73 % C-tyypin viisumia koskevista hakemuksista (tämä on hieman enemmän kuin keskimääräinen hylkäämisaste, 5,79 %, EU:n jäsenvaltioiden suurlähetystöissä maailmanlaajuisesti). Vuonna 2011 hylättiin 5,04 % C-tyypin viisumia koskevista hakemuksista (tämä on hieman vähemmän kuin keskimääräinen hylkäämisaste, 5,5 %, EU:n jäsenvaltioiden suurlähetystöissä maailmanlaajuisesti). Vuonna 2012 hylättiin 4,51 % C-tyypin viisumia koskevista hakemuksista (tämä on hieman vähemmän kuin keskimääräinen hylkäämisaste, 4,77 %, EU:n jäsenvaltioiden suurlähetystöissä maailmanlaajuisesti). Vuonna 2013 tehtiin 780 846 C-tyypin viisumia koskevaa hakemusta, joista hylättiin 36 901 eli 4,7 % (tämä on hieman vähemmän kuin keskimääräinen hylkäämisaste, 4,8 %, EU:n jäsenvaltioiden suurlähetystöissä maailmanlaajuisesti). Viisumihakemuksia siis hylättiin aiempaa vähemmän ja samalla Turkissa tehtyjen Schengen-viisumihakemuksen määrä jatkoi kasvamistaan (kasvua oli 61 % vuodesta 2009 vuoteen 2013). Vuonna 2013 tehtiin 780 846 C-tyypin viisumia koskevaa hakemusta. Ø Turkin kansalaisten yhteiselle Schengen-alueelle pääsyn epäämisaste Niiden Turkin kansalaisten määrä, joilta evättiin pääsy Schengen-alueelle, väheni 1 889:stä vuonna 2011 1 763:een vuonna 2012 ja edelleen 1 715:een vuonna 2013. Ø Laittomasti jäsenvaltioiden alueelle tulleiden tai siellä laittomasti oleskelevien Turkin kansalaisten lukumäärä Niiden Turkin kansalaisten määrä, joiden todettiin tulleen laittomasti EU:n jäsenvaltioiden alueelle, väheni 700:sta vuonna 2011, 416:een vuonna 2012 ja edelleen 317:ään vuonna 2013. Niiden Turkin kansalaisten määrä, joiden todettiin oleskelevan laittomasti EU:n jäsenvaltioiden alueella, väheni 7 803:sta vuonna 2011, 7 220:een vuonna 2012 ja edelleen 6 744:ään vuonna 2013. Kummassakin edellä mainitussa tapauksessa on havaittavissa myönteinen kehityssuuntaus. Ø Turkin kansalaisten EU:n jäsenvaltioihin jättämien turvapaikkahakemusten kokonaismäärä Turkin kansalaisten jättämien turvapaikkahakemusten määrä on vähentynyt vuodesta 2008 alkaen. Hakemusten määrä väheni 7 115:stä vuonna 2008, 7 030:een vuonna 2009, 6 360:een vuonna 2010, 6 505:een vuonna 2011, 6 210:een vuonna 2012 ja edelleen 5 625:een vuonna 2013. Vaikka hakemusten määrä on suhteellisen suuri Turkin kaltaiselle vakaalle ja demokraattiselle maalle, kehitys tämän vaatimuksen suhteen on kuitenkin ollut myönteistä. Myönteisten turvapaikkapäätösten osuus on kuitenkin kasvanut 11 prosentista 19,3 prosenttiin vuosina 2008–2013, mikä tarkoittaa sitä, että kansainvälistä suojelua tarvitsevien Turkin kansalaisten määrä on ollut kasvussa. Ø Jäsenvaltioiden Turkille esittämien ja Turkin hylkäämien takaisinottohakemusten lukumäärä, kolmansien maiden kansalaisia koskevat hakemukset mukaan luettuina EU:n jäsenvaltiot palauttivat laittomia maahanmuuttajia Turkkiin seuraavasti: 2 643 vuonna 2011 (näistä 1 866 oli Turkin kansalaisia), 2 161 vuonna 2012 (näistä 1 666 oli Turkin kansalaisia) ja 1 777 vuonna 2013 (näistä 1 445 oli Turkin kansalaisia). Kreikan viranomaiset esittivät laittomista maahanmuuttajista (joista useimmat eivät olleet Turkin kansalaisia) takaisinottopyyntöjä seuraavasti: 18 758 pyyntöä vuonna 2011, 20 464 pyyntöä vuonna 2012 ja 3 413 pyyntöä vuonna 2013. Turkin viranomaisten hylkäämien tai myönteistä vastausta vaille jääneiden pyyntöjen määrä oli erittäin suuri eli 17 206 (91 %) vuonna 2011, 19 641 (96 %) vuonna 2012 ja 3 079 (90 %) vuonna 2013. Ø Sellaisten suoraan Turkin alueelta saapuneiden kolmansien maiden kansalaisten lukumäärä, jotka yrittivät laittomasti ylittää EU:n ulkorajan tai jotka oleskelevat laittomasti EU:n alueella Suoraan Turkin alueelta EU:hun saapuneiden kolmansien maiden kansalaisten määrä oli 56 201 vuonna 2011, 36 307 vuonna 2012 ja 24 262 vuonna 2013. Määrät ovat suhteellisen suuria mutta laskusuunnassa. Ø Sellaisten suoraan Turkin alueelta EU:hun saapuneiden tai EU:n ulkorajan laitonta ylittämistä yrittäneiden kolmansien maiden kansalaisten lukumäärä, joilta löydettiin laittomia matkustusasiakirjoja Niiden suoraan Turkin alueelta saapuneiden ihmisten (Turkin tai kolmansien maiden kansalaisten) määrä, joilta löydettiin laittomia matkustusasiakirjoja jollakin EU:n rajanylityspaikalla oli 629 vuonna 2011, 927 vuonna 2012 ja 1 693 vuonna 2013. Määrä on kasvamassa. Suurin osa näistä ihmisistä (84 % kokonaismäärästä vuonna 2013) oli saapunut Turkista lentoteitse). Ø Sellaisten Turkin lainvalvontaviranomaisten toteuttamien operaatioiden lukumäärä, jotka kohdistuivat ihmiskauppaan ja maahanmuuttajien salakuljetukseen osallistuviin rikollisjärjestöihin, sekä kiinniotettujen ihmiskauppiaiden ja ihmisten salakuljettajien lukumäärä Turkin viranomaisten tällä osa-alueella saavuttamista tuloksista ei ollut mahdollista saada kokonaistilannetta kuvaavia selkeitä tilastoja. Käytettävissä oli vain erillisiä tilastoja joidenkin lainvalvontaviranomaisten tuloksista. Turkin poliisin vuonna 2013 julkaisemasta, salakuljetuksen ja järjestäytyneen rikollisuuden torjuntaa koskevasta kertomuksesta käy ilmi, että vuonna 2012 tot